دەرباز محەممەد: من باشتر دەزانم کێ بۆ ئەوە دەشێ بکرێتە وەزیر\nهەفتەی رابردوو، عەبدولڕەزاق شەریف، ئەندامی جڤاتی نیشتیمانی بزووتنەوەی گۆڕان نامەیەکی بڵاوکردەوە و رەخنەی لە بزووتنەوەکە گرت، چونکە وەک ئەو دەڵێ چاوپۆشی لەو تۆمەتانە کردووە کە پەرلەمانتارێکی عێراق دابوویە پاڵ دەرباز محەممەد، وەزیری پێشووی کۆچ و کۆچبەرانی عێراق. لەم هەڤپەیڤینەدا لەگەڵ (رووداو) دەرباز محەممەد ئەو تۆمەتانە رەتدەکاتەوە و دەڵێ "بە کام بەڵگە؟" پاشان دەپرسێ "ئەگەر کاک عەبدولڕەزاق راست دەکات بۆ دوو ساڵە لە ژووری یاسایی گۆڕان سکاڵای لەدژ تۆمار نەکردووم".\nرووداو: لە کابینەی نوێی حکومەتی عێراقدا، کورد وەزارەتی کۆچ و کۆچبەرانی وەرنەگرتەوە. بەڵام هێشتا ژمارەیەکی زۆر ئاوارە لە کوردستانن، پێتوایە پێویست بوو ئەو وەزارەتە بەدەست کوردەوە بمێنێتەوە؟\nد. دەرباز محەممەد: هەموو ئەو وەزارەتانەی کورد وەریگرتوون، لە وەزارەتی کۆچ گرنگترن. بەو پێیەی ژمارەی ئاوارەکانی کوردستان زیاد لە نیوەیان گەڕاونەتەوە شوێنی خۆیان، وەزارەتی کۆچ تایبەتمەندی و گرنگییەکانی بۆ کورد وەک جاران نەماوە. ئەو پەیوەندییە باشەش کە ئێمە بنیاتمان نابوو لەگەڵ حکومەتی هەرێمی کوردستان، وەزیرە نوێیەکە درێژەی پێداوە.\nرووداو: سەبارەت بە ئاوارەکانی کەرکووک و خورماتوو گلەیی زۆرتان لێدەکرا. هەروەها بۆ پرسی بەدەمەوەهاتنی ئاوارەکانی پارێزگای دهۆک و هەولێریش؟\nد.دەرباز محەممەد: راستە گلەییەکە دوو دیوی هەبوو. هەندێکجار دیوێکی سیاسی هەبوو، بەو مانایەی کە ئێمە پشتمان بە خۆمان بەستووە و بۆ بەخێوکردنی ئاوارەکان بەغدا هیچی وای بۆ نەکردووین. دیوێکی دیکەشی تێنەگەیشتن بوو لە توانای ماددیی ئێمە. چونکە تۆ ئەگەر بۆ نموونە 200 هەزار ئاوارەت هەبێت، ناتوانی 200 هەزار یەکەی نیشتەجێبوون دروست بکەیت. بوونی ملیۆنێک ئاوارە لە کوردستان قورساییەکی ئێجگار زۆر بوو. ئەوەی ئێمە دەمانکرد، لەوە زۆرترمان پێنەدەکرا.\nرووداو: ئێوە چیتان دەکرد؟\nد.دەرباز محەممەد: ئێمە لە قۆناغی یەکەمی دەستبەکاربوونمان، دەستمانکرد بە دروستکردنی کەمپ و لە دوو مانگی یەکەمی کارکردن 20 یەکەی نیشتەجێبوونمان لە دهۆک دروستکرد. دواتر بۆ مەلەفی مووسڵ دەستبەکار بووین و بە هەماهەنگی حکومەتی بەغدا و هەرێمی کوردستان، زۆر بەچڕی لەسەر هێڵ بووین و بیرمە تەنانەت ئۆباماش دەیپرسییەوە کە چی کراوە بۆ مووسڵ، چونکە بەرنامەی کۆنترۆڵکردنەوەی مووسڵ لەئارادا بوو. تەنانەت نەتەوەیەکگرتووەکان لە نیویۆرک پێیانگوتین، ئەگەر ئێوە بتوانن نیو ملیۆن ئاوارە داڵدە بدەن، ئەوە سەرکەوتنێکی گەورەیە و ناشتوانن، بەڵام ئێمە زۆر زیاتر لەوەمان داڵدە دا.\nرووداو: بەردەوام حکومەتی هەرێمی کوردستانیش باسی ئەو فشارە زۆرەی ئاوارەکانی دەکرد لەڕووی خەرجی و ژیاندنیانەوە؟\nد.دەرباز محەممەد: نەخێر، لە رووی خەرجییەوە ئەرک لەسەر حکومەتی هەرێمی کوردستان نەبوو. گوشارەکە لەڕووی تەندروستی و کارەبا بوو. ئەگینا وەک پارەی کاش، حکومەتی بەغدا و رێکخراوەکان داویانە.\nرووداو: گەڕانەوەی ئاوارەکانی شنگال ئاسانە؟\nد.دەرباز محەممەد: بەم دۆخەی ئێستا نەخێر. چونکە مەسەلەکە تەنیا حکومەتی هەرێمی کوردستان نییە و لایەنی پەکەکە و باڵەکانیشی بوون بەلایەنێکی کێشەکە.\nرووداو: بۆچی حەیدەر عەبادی، مووچەی ئاوارە عەرەبەکانی کوردستانی وەک کارتی گوشار بەکاردەهێنا بۆ ئەوەی بگەڕێنەوە، لە کاتێکدا گەڕانەوەی ئاوارە کارێکی خۆویستانەیە؟\nد.دەرباز محەممەد: نەخێر ئەوە راست نییە و تێنەگەیشتن هەبوو. چونکە تۆ قوتابخانەیەکت هەیە لە ئەنبار و مامۆستاکانی لە سلێمانی ئاوارەن، چۆن دەتوانی ئەو قوتابخانەیە بکەیتەوە؟ خۆ ناشتوانێ مامۆستای نوێ دابمەزرێنی؟\nرووداو: پێدەچێ شەڕ بۆ ماوەیەک عێراق جێبهێڵێ و ئاوارەبوون کەم ببێتەوە، بەبڕوای تۆ عێراق پێویستی بە وەزارەتی کۆچ دەمێنێ؟\nد.دەرباز محەممەد: بەبڕوای من تاوەکو 10 ساڵی دیکە ئەو وەزارەتە پێویست دەبێت.\nرووداو: لەیادمە جارێک گوتت 500 هەزار ئاوارەی عەرەب روویان لە کەرکووک کردووە، وەک بزانی ئەو ئاوارانە گەڕانەوە؟\nد.دەرباز محەممەد: بەڵێ ژمارەیەکی زۆر ئاوارە لە تکریت و مووسڵ و حەویجە و ئەنبار روویان لە کەرکووک کردبوو. بەشێکی زۆر لەوانە گەڕانەوە، رەنگە بەشێکیان نەگەڕابنەوە. بەڵام بۆ مەسەلەی گۆڕینی دیموگرافی شارەکە، ئەوانە کۆبوونی خۆراکیان لەسەر کەرکووک نییە و ناتوانن کاریگەری لەو شێوەیە دروستبکەن.\nرووداو: وابزانم بەشێک لە کەسوکاری داعش ئاوارەی سووریا بووبوون کە عێراقی بوون؟\nد.دەرباز محەممەد: نزیکەی 30 هەزار ئاوارەی عێراقی وامان لە سووریا هێنایەوە. بەڵام ژمارەیەکی زۆریش ماون. ئەوانە ژن و منداڵی داعشن. هێنانەوەی ئەوانە کێشەیە چونکە چۆن دەیانپارێزی؟ ناشکرێ منداڵێک زیندانی بکەی لەبەر ئەوەی باوکی داعشە. تاوانی ئەو چییە باوکی داعشە؟\nرووداو: لەم رۆژانەدا عەبدولڕەزاق شەریف، ئەندامی جڤاتی نیشتمانی گۆڕان نامەیەکی بڵاوکردەوە و لە دەستپێکی نامەکەوە باسی ئەوەی کردبوو کە گۆڕان چاوپۆشی لە تۆ کردووە کاتێک تۆمەتبار کراوی بە خراپ بەڕێوەبردنی وەزارەتەکەت؟\nد.دەرباز محەممەد: ئەوە بابەتێکی سیاسی و هەم کەسییە و بابەتەکە پەیوەندی بەڕاست و هەڵە و دادپەروەریەوە نییە. هەرکەس لەو برادەرانەی لەناو جڤاتن یان لە دەرەوەی جڤاتن، ئەگەر مەلەفێکیان لەبەردەستە، ئەوە ژووری یاسایی گۆڕانمان هەیە و سکاڵا وەردەگرێ، بۆ نەچوون سکاڵا بکەن. ئینجا لە ماوەی ئەو دوو ساڵە بۆ بێدەنگ بووە و ئێستا قسە دەکات؟ دیسان کام بەڵگەیەی هەیە؟\nرووداو: بەڵام کاتی خۆی لیژنەی کۆچ و کۆچبەرانی پەرلەمانیش بانگیان کردی بۆ هەمان مەبەست؟\nد.دەرباز محەممەد: هەموو رۆژێک دەڕۆیشتم. لە عێراق سێ دەزگای چاودێری هەیە و هەرسێ لەوانە برای باوکم نین، بۆچی هیچکام لەو دەزگایانە شتێکیان نەگوت؟ فەرموون بڕۆن یەک دێڕ لەسەر خراپیی ئەدای من بدۆزنەوە. ئینجا هەتاوەکو من نەبوومە ئەندامی لێژنەی دیاریکردنی بەربژێرەکانی گۆڕان کەس باسی ئەمەی نەکرد. من وەزیر بووم و رەنگە باشتر بزانم کێ بۆ ئەوە دەشێ بکرێتە وەزیر و توانای باشتری هەیە. ئەوەش لەبەر خاتری خزمەتکردنی گۆڕان دەکەم.\nرووداو: کاتی خۆی عالیە نوسەیف، پەرلەمانتاری شیعەی عێراق داوای کردبوو وەزیری کۆچ بانگهێشت بکرێ بۆ پەرلەمان؟\nد. دەرباز محەممەد: بەڵێ. ئەوکات و ئێستاش، داوا لە هیچ کەس و دامەزراوەیەکی گۆڕان ناکەم لەسەر من بێنە دەنگ. من بۆ خۆم لە 16ی شوباتی 2016 کە ئەو گفتوگۆیە هەبوو، ئەو فایلەم کۆپی کردووە و داومەتە ژووری حکومەت و پەرلەمانی گۆڕان و گوتوومە کاکە رەنگە ئێوە دەستتان پێی نەگات، ئەوە فایلی منە و لێکۆڵینەوەی تێدا بکەن.\nرووداو: عەبدولڕەزاق شەریف دەڵێ ئارام محەممەد، جێگری سەرۆکی پەرلەمان بە رێکخەری گشتی گوتووە حاڵەتێکی وا هەیە و با مشووری بخۆین؟\nد.دەرباز محەممەد: کاک ئارام خوێندنەوەی خۆی بووە بۆ دۆخەکە. تێگەیشتنی من نەبووە و داوای ئەوەم نەکردووە و پێمنەگوتوون وەرن چارەیەکی بکەن. دواتر گۆڕان وەڵامی دامەوە کە ئەو فایلانە شایانی ئەوە نین لەوە زۆرتر خۆمانی پێوە سەرقاڵ بکەین.\nرووداو: مەبەستی چییە لەوەی دەڵێ رێکخەری گشتی گوتوویەتی، پارەمان بۆ پەیدا دەکات؟\nد.دەرباز محەممەد: ئاگاداری ئەوە نیم و لە کۆبوونەوەکە نەبووم تاوەکو بزانم رێکخەری گشتی وای گوتووە یان نا. تەنانەت ئەم هەفتەیە وەک تۆ ئاگام لەوەیە کە کاک ئارام وەک کاک عەبدولڕەزاق باسی دەکات، چووبێتە ئەو کۆبوونەوەیە و لەگەڵ رێکخەری گشتی باسی ئەو مەسەلەیەی کردبێ.


عیراق و سەروەریی خاکەکەی\n10:41 - 2022-06-22\nتادێت زیاتر سەروەریی خاکی عیراق لە لایەن وڵاتانی ئیقلیمی و نێودەوڵەتییەوە پێشێل دەکرێ و حکومەتەکەشی هیچ هەڵوێستێک یا کاردانەوەیەکی کرداری و توندی نییە لە مەڕ ئەو دەستدرێژی و پێشێلکاریانە.\nژمارەیەک لە گروپ و دەستە هەن کە لە دەرەوەی دەسەڵات و حکومڕانی عیراقدان، تەنانەت هەندێک لەو گروپانە لە حکومەتیش بە هێزتر و پڕچەکترن، بەشێکیان خاوەنی (درۆن) و چەکی قورسن، ئەمانە بە ئاشکرا لەلایەن ژمارەیەک وڵاتانی ئیقلیمییەوە دەعمی مادی و مەعنەوی دەکرێن.\nعیراق جگە لەوەی خاکەکەی لەژێر کۆنتڕۆڵی خۆیدا نییە و پڕیشە لە گروپ و دەستەی جۆرا و جۆر، سنوورەکانی بە هێزی بێگانە داپۆشراون و سنوور بەزاندن و هاتنە ناوخاکی عیراق ئاسانترین جووڵەی وڵاتانی ئیقلیمیە، لە هەمانکاتدا ئاسمانی ئەم وڵاتە بۆتە شوێنی تەراتێنی زلهێزان و وڵاتانی ناوچەکە و چەقی یەکلاییکردنەوەی ململانێکانیان.\nهەرێمی کوردستانیش بەدەر نییە لەم سنوور شکاندنە و پێشێلکردنی سەروەرییەکەی، بەتایبەتی ماوەیەکە لە لایەن وڵاتانی درواسێوە مووشەک باران دەکرێت، درۆن بە ئاسمانی هەرێمەوەیە و لەکوێ بۆی بگونجێ هاووڵاتیان و چالاکوانانی باکوور و رۆژئاوا دەپێکێ.\nهەرێم لە رووی هێزەوە ناتوانێ بەرەنگاری ئەو وڵاتانە ببێتەوە و بەرگری لە خۆی بکات، بەڵام خۆ عیراق بە پێی هەموو پێوەرە نێودەوڵەتییەکان هەقی بەرگریکردن لە خۆی هەیە و مافی خۆیەتی کە پارێزگاری لە سەروەرییەکەی بکات.\nبەرپرسان ئەوە ناشارنەوە کە بەهۆی زۆریی کێشەی عیراق و ئاڵۆزیی دۆخی سیاسی و ئابوورییەکەی، سەریان ناپەرژێتە سەر بابەتی پارێزگاری لە سەروەریی خاکەکەی. لە هەموو ئەو پێشێلکاریانەدا بە پلەی یەکەم هەرێمی کوردستان دەکرێتە ئامانج، هەم لە بەزاندنی سنوور و بۆردومانی فرۆکە هەمیش لە مووشەکباران کردنی.\nهەربۆیە پێویستییەکی حەتمیە کە هەرێمی کوردستان بەدەر لە عیراق، خۆی ستراتیژ و ئەجێندایەکی ئیقلیمی ئەوتۆی هەبێ کە پارێزگاری لە خۆی بکات، ئەویش بەر لەهەر شت یەکریزی و یەکدەنگییە بەرامبەر بە پرسە نێودەوڵەتی و ئیقلیمییەکان، پاشانیش دۆزینەوەی رێگە چارەیەکی گونجاوە بە ئاراستەی دروستکردنی جۆرێک لە لێکتێگەیشتن بۆ وڵاتانی ئیقلیم بە تایبەت تورکیا و ئێران، گەر پشتیوانی لە بەرژەوەندییەکانی ئەوانیش نەکەن، لانی کەم زەرەر لە بەرژەوەندیەکانیان نەدەن، بەتایبەتی ئێستا عیراق لە دۆخێکی چەقبەستووی سیاسیدایە، کە رەنگە بەشێکی ئەو هەڕەشە و دەستدرێژیانە پەیوەست بن بەو بابەتەوە و وەک کارتێکی گوشار بەرامبەر هەرێم بەکاری بهێنن.\nیەکێتی هەر لەسەرەتاوە لەگەڵ حکومەتی تەوافوقی سیاسی بووە لە عیراق، ئەوانەشی کە لەگەڵ حکومەتی زۆرینە بوون بۆیان دەرکەوت کە نەیانتوانی سەرکەوتووبن. یەکێتی بەشدار نەبوو لە ناکۆکییەکانی نێو ماڵی شیعە و ئەمەش رێگە دروستەکە بوو، ئەگەر سەرجەم کوتلە کوردییەکان وەک یەکێتی بیریان بکردایەتەوە، ئەو دەست تێوەردانە سەربازییانەمان نەدەدیت.\nتا عیراق بەم پێکهاتە و حوکمرانییە بمێنێتەوە، ناتوانێت خاوەن خاکێکی سنوور پارێزرا و سەروەریی خۆی بێت.\nفرە بازنەیی، رێگەیەک بۆ کەمکردنەوەی ساختەکاری


١٠ لایەنی سیاسیی ئۆپۆزسیۆنی ڕێژیمی ئێران ڕاگەیەندراوێکیان لە بارەی هێرشە چەکدارییەکەی ئەهواز بڵاو کردەوە\n13:43 - 5 رەزبەر 2718\nکوردستان میدیا: ژمارەیەک لە لایەنە سیاسییەکانی ئۆپۆزسیۆنی ڕێژیمی ئێران، لە پەیوەندیی لەگەڵ هێرش بۆ سەر هێزە نیزامییەکانی ڕێژیمی ئێران، لە شاری ئەهواز و دەسبەسەرکردنی هاووڵاتییان لەو پەیوەندییەدا، ڕاگەیەندراوێکیان بڵاو کردەوە.\nلەو ڕاگەیەندراوەدا هاتووە: ئێمە لەسەر بیروباوەڕی هەمیشەییی خۆمان، هەموو جۆرە کردەوەیەکی توندوتیژی و تێرۆر مەحکووم کردووە و دەیکەین. لێرەدا وەبیری دێنینەوە کە ڕێژیمی ئێران لە ماوەی چوار دەیە لە دەسەڵاتی خۆی، بەردەوام لە تێرۆریزم دژی هەموو خەڵکی کۆمەڵگا چ لە نێوخۆ و چ لە دەرەوە بۆ پاراستنی دەسەڵاتی خۆی کەڵکی وەرگرتووە و بەو پێیە بەرپرسی سەرەکیی لە پێکهێنانی فەزای توندوتیژی و ئاڵۆزیی لە کۆمەڵگا حکوومەتی ئێرانە.\nلە بەشێکی دیکە ئەم ڕاگەیەندراوەدا هاتووە: ڕۆژی شەممە ٣١ی خەرمانان، ڕێورەسمی ڕێژەی نیزامیی ڕێژیمی کۆماری ئیسلامی بە بۆنەی ٣٨هەمین ساڵڕۆژی شەڕی ئێران و عێراق، لە شاری ئەهواز، کرایە ئامانجی هێرشی چەکداری و لانیکەمی ٢٨ کوژراو و زیاتر لە ٥٠ برینداری لێ کەوتەوە.\nسەرەڕای هێزە نیزامییەکان، هێندێک لە کوژرا و بریندارەکان لە نێو خەڵکی ئاسایی و مەدەنی کە بۆ چاولێکردنی ڕێژەی نیزامیی هاتبوون، تێدابوون.\nپاش بەدواداچوونی ئەم ڕووداوە و لایەنە جۆراوجۆرەکانی لە ماوەی چوار ڕۆژی ڕابردوودا، سەرەڕای ئیدعای کەسێک کە پەیوەندیی ئەم ڕووداوەی بە گرووپ و ڕێکخراوەکەی ڕەت کرایەوە و لە ئەستۆگرتنی بەرپرسایەتی ئەم ڕووداوە لە لایەن گرووپی تێرۆریستیی داعش و لە لایەن چەکدارانی ئەو گرووپەوە هەنووکە لە ناڕوونیدایە و ڕاپۆرتە فەرمییەکانی ڕێژیم سەبارەت بە هێرشکەران، دژبەیەکە.\nوتەبێژی سپای پاسدارانی ئێران قامکی تۆمەتی بۆ "گرووپە ئەهوازییەکان"، هەتا ئامریکا و ئیسرائیل و هێندێک لە وڵاتانی عەرەبی درێژ کردووەتەوە.\nهاوکات لەگەڵ ئەو ڕووداوە و لەگەڵ دەسپێکردنی ٧٣هەمین کۆبوونەوە کۆڕی گشتیی ڕێکخراوی نەتەوەیەکگرتووەکان و تەنیا دوای دوو حەوتوو پاش لە هێرشی مووشەکبارانی ئەم دواییانە بۆ سەر بنکە و بارەگاکانی حیزبی دێموکرات لە خاکی عێراق و ئێعدامی زیندانییانی سیاسیی کورد و هەروەها هاوکات ئێعدامی ٣ کەس لە زیندانییانی سیاسیی بەلووچی پاش شەڕ و تێکەڵچوونێک لە سنووری وڵاتی پاکستان و تێرۆری دیکەی دەوڵەتی، زیاتر دڕدۆنگی دروست کردووە، کە ڕێژیمی کۆماری ئیسلامی لە بەربەرەی سەفەری ڕۆحانی بۆ ڕێکخراوی نەتەوەیەکگرتووەکان، بە شوێنی چەواسەکردن و داپۆشینی ئەو جەنایەتە و دەسدرێژەیەی ئەم دواییانە و سەرنجڕاکێشانی هاودەردیی خەڵکی جیهان، خەریکی ڕۆڵی قوربانیبوونی تێرۆریزم بە خۆ دەگێرێت.


كارەبای سلێمانی: پێویستە سود لە وزە نوێبووەكان وەربگیرێت – تۆڕی میدیایی خەڵک\nكارەبای سلێمانی: پێویستە سود لە وزە نوێبووەكان وەربگیرێت\n2019/10/22 - 2:13 PM\nبەڕٍێوەبەری گشتی كارەبای سلێمانی ڕایگەیاند، پێویستە لایەنە پەیوەندارەكان كاربكەن بۆ سوود وەرگرتن لە وزە نوێبووەكان بەگشتی و وزەی خۆر بەتایبەتی، پێویستیشە حكومەتی هەرێم یاسای تایبەت بە كڕینەوەی وزەی كارەبای نوێبوەوە لە هاوبەشان دەربكات.\nلە چوارچێوەی (ۆرك شۆپێك) كە ئەمڕۆ سێشەممە 22ی تشرینی یەكەم، لە هۆڵی ئەنجومەنی پارێزگای سلێمانی، بەسەرپەرشتی پارێزگاری سلێمانی و بەشداری كۆلیژی ئەندازیاری كارەبای زانكۆی سلێمانی و بەرێوەبەرایەتی گشتی كارەبا و بەرێوەبەری دابەشكردنی كارەبای سلێمانی ژمارەیە لە بەرێوەبەری فەرمانگە حكومییەكان لە ژێر ناونیشانی (چۆنیەتی كەمكردنەوەی بەكارهێنانی وزە و سوود وەرگرتن لە وزە نوێبووەكان) بەرێوەچوو، ئەندازیار سالار حسام الدین بەرێوەبەری گشتی كارەبای سلێمانی جەختی كردوە كە هەڵكەوتەی كورستان بۆ سوود وەرگرتن لە وزەی خۆر بۆ بەرهەمهێنانی كارەبا زۆر گونجاوە.\nبەڕێوەبەرایەتی كارەبای سلێمانی لەوبارەوە نوسیویەتی” كێشەی گەورە ئەوەیە كە تا ئێستا لە هەرێمی كوردستان یاسایەك مان نیە بۆ رێكخستنی كاروباری ووزە نوێبووەكان و كڕینەوەی وزەی كارەبای بەرهەمهاتوو لە هاوبەشان ئەگەر سیستمی سۆلار دابنێن.”\nبەرهەمهێنانی كارەبابەڕێوەبەرایەتی كارەبای سلێمانیكارەبا\nكەجەكە لەسەر كوژرانی سەركردەیەكی لەئەزمڕ داوای ڕوونكردنەوە لەیەكێتی دەكات\nگۆیژ بازاڕەكانی سلێمانی دادەپۆشێت


ڕونکردنەوەى پارتى لەبارەى دەستێوەردان لەدیاریکردنى میرى ئێزدییەکان\n2020.11.20 - 16:17\nوتەبێژى پارتى دیموکراتى کوردستان ڕونکردنەوەیەکى لەبارەى هەواڵى دەستێوەردانى ئەو حزبە لە دیاریکردنى میرى ئێزدییەکان بڵاوکردەوە.\nلە ڕونکردنەوەکەى مەحمود محەمەد، وتەبێژى پارتى دیموکراتى کوردستان کە "ناس کورد" بینیوویەتى (20ى تشرینى دووەمى 2020)، هەواڵى دەستێوەردانى پارتى لە کاروبارى ئێزیدییەکان و دانانى میرى نوێى ئێزدییەکان، ڕەتکراوەتەوە.\nئاماژە بەوەش کراوە، هه‌وڵمانداوه هاونیشتمانیانی كوردی ئێزدیش وه‌كو به‌شێكی ره‌سه‌نی نه‌ته‌وه‌كه‌مان ئازادی ته‌واویان هه‌بێ له‌ڕووی بیروباوه‌ڕی ئایینی و رێوڕه‌سمه‌كان و رێكاره‌كانی دیاریكردنی پله و پایه جڤاكی و ئاینییه‌كانیاندا و، هیچ جۆره ده‌ستێوه‌ردانێك له كاروباره‌كانیان نه‌كرێت.\nلە ڕونکردنەوەکە هاتووە، ئێمه له پارتی دیموكراتی كوردستان له‌دوور و نزیكه‌وه ته‌ده‌خول و په‌یوه‌ندیمان به چۆنیه‌تی دیاریكردنی پله و پایه جڤاكی و ئاینیه‌كانی خوشك و برایانی كوردی ئێزیدی نه‌بووه، به‌ڵكو رێز له ئه‌نجامی كۆبوونه‌وه‌ی شێوازی هه‌ڵبژاردنی بابه‌شێخ و بڕیاره‌كانیان ده‌گرین و هیوای سه‌ركه‌وتنیان بۆ ده‌خوازین.\nڕونكردنه‌وه‌یه‌ك له وته‌بێژی پارتی دیموكراتی كوردستان ـ ه‌وه\nله ڕوانگای باوه‌ڕبوونمان به ماف و ئازادییه نه‌ته‌وه‌یی و ئایینی و مه‌زهه‌بییەکانەوە، سه‌ره‌ڕای ئه‌وه‌یش به ئه‌ركی خۆمان زانیوه به‌رده‌وام هه‌وڵی زیاتر بده‌ین بۆ قوڵكردنه‌وه‌ی ئه‌م بیروباوه‌ڕه‌مان و، به‌كرداریش له ناوخۆی پارتیمان په‌یڕه‌ویمان لێكردوه و هه‌وڵمانداوه له به‌رنامه و پلانی چۆنیه‌تی به‌ڕێوه‌بردن و حوكمڕانی هه‌رێمی كوردستان و عێراقیشدا ئه‌م بیروباوه‌ڕه‌مان ره‌نگ بداته‌وه، له نووسینه‌وه‌ی ده‌ستووری عێراق و پڕۆژه‌ی ده‌ستووری كوردستان ئه‌وه‌مان سه‌لماندوه و، خۆمان به داكوكیكاری ماف و ئازادییه‌كانی سه‌رجه‌م پێكهاته‌كانی كوردستان ده‌زانین. له‌م سونگه‌یه‌وه هه‌وڵمانداوه هاونیشتمانیانی كوردی ئێزدیش وه‌كو به‌شێكی ره‌سه‌نی نه‌ته‌وه‌كه‌مان ئازادی ته‌واویان هه‌بێ له‌ڕووی بیروباوه‌ڕی ئایینی و رێوڕه‌سمه‌كان و رێكاره‌كانی دیاریكردنی پله و پایه جڤاكی و ئاینییه‌كانیاندا و، هیچ جۆره ده‌ستێوه‌ردانێك له كاروباره‌كانیان نه‌كرێت.


باخه‌كانی ته‌وێڵه به سیسته‌می نۆبەئاو ئاو‌دێری دەکرێن\nفڕۆكەخانەی حەلەب كرایەوە\nدهۆك.. د روودانه‌كا ترافیكێ دا كه‌سه‌كى گیانێ خوه ژ ده‌ست دا\nنوێنەرایەتیی هەرێمی كوردستان بۆ خستنەڕووی چالاكییەكانی لەگەڵ بەرپرسانی پۆڵۆنیا كۆبووەوە\nل دهۆكى روودانه‌كا سووتنێ دا ئافره‌ته‌كێ گیانى خوه ژده‌ستدا\nگەرمیان.. سەرجەم ئەو تۆمەتبارانەی تەقەیان لە خاڵێکی پۆلیس کردبوو دەستگیر کران\n"نزیكه‌ی سه‌ده‌یه‌كه له‌لایه‌ن قادربه‌گی جافرسانه‌وه دانراوه"\nعومه‌ر عه‌زیز 13/07/2019 - 15:52 بڵاوکراوەتەوە لە چالاكی\nباخه‌وانه‌كانی ته‌وێڵه، نزیكه‌ی سه‌ده‌یه‌كه به سیسته‌می "نۆبه ئاو"باخه‌كانیان به‌بێ گرفت ئاو ده‌دێرن، كه ئه‌م سیسته‌مه له‌لایه‌ن قادر به‌گی جافرسانه‌وه دانراوه.\nنۆبه ئاو، عورف و دابێکی كۆمەڵایەتییه کە بۆ ئاودێرانی باخه‌كانی ته‌ویڵه دانراوه، مێژووه‌كه‌ی ده‌گه‌ڕێته‌وه بۆ سه‌رده‌می قادر به‌گی جافرسان له ساڵی (1928) زایینی، كه قادربه‌گ ده‌سه‌ڵاتدارێكی دادپه‌روه‌ی ته‌وێڵه بووه و له سه‌رده‌می ده‌سه‌ڵاتی خۆیدا وه‌ك سیسته‌مێك دایناوه، له‌و كاتیشه‌وه هه‌تا ئێستا ته‌واوی باخه‌وانه‌كانی ته‌وێڵه پابه‌ندن پێیه‌وه.\nبه‌ختیار عه‌بدولعه‌زیز، باخه‌وانێكی شاره‌دێی ته‌وێڵه‌یه، له‌مباره‌یه‌وه بۆ (باسنیوز) گوتی: "له ساڵانی ڕابردوودا له‌ناو باخه‌وانه‌كانی ته‌وێڵه له‌سه‌ر ئاودانیی باخه‌كان له نێوان باخه‌وانه‌كان گرفت هه‌بووه، بۆیه قادر به‌گی جافرسان، كه له ساڵانانەدا ده‌سه‌ڵاتداری ته‌وێڵه بووه، سیسته‌می (نۆبه ئاو)ی بۆ ته‌واوی باخه‌كان داناوه، بۆ ئه‌وه‌ی باخه‌وانه‌كان به شێوه‌یه‌كی دادپه‌روه‌رانه باخه‌كانیان ئاو بدرێن و گرفت له نیوانیاندا ڕوون نەدات".\nڕوونیشی كرده‌وه: "ئه‌م سیسته دیاریكردنی كات بووه بۆ ئاودانیی باخه‌كان و له‌و كاتیشه‌وه هه‌تا ئێستا نه‌وه له‌دوای نه‌وه هه‌موومان پابه‌ند بووین پێیه‌وه و له كاتی ئاودێراندا هیچ گرفتێك له نێوانماندا ڕوو نادات و به‌پیی ئه‌و كاتژمێره‌ی، كه بۆمان دیاری كراوه باخه‌كانمان ئاو ده‌دێرین".\nنه‌جمه‌دین هه‌ورامی، هونه‌رمه‌ندێكی هه‌ورامانه، له‌باره‌ی سیسته‌می نۆبه‌ئاوه‌كه‌وه، به (باسنیوز)ی ڕاگه‌یاند: "ئه‌م نۆبه ئاوه له ده‌فته‌رێك به ده‌ستنوتس نووسراوه‌ته‌وه و هه‌تا ئیستا ماوه، ناوی باخه‌كان و كاتژمێره‌كانیان هه‌موو دیاری كراون، به‌هۆیه‌وه هه‌موو باخه‌كانی ته‌وێڵه تێرئاو ده‌بن، ئه‌مه‌ش نموونه‌یه‌كی جوانی دادپه‌روه‌ریی ناوچه‌كه‌یه".\nدواترین لەلایەن عومه‌ر عه‌زیز\nهەڵەبجە.. دوو گه‌نجی كورد بۆ لووتكه‌ی جیهانیی گه‌نجان هه‌ڵبژێردران\nئامادەکاریی بۆ یادکردنەوەیەکی جیاوازی شەهیدانی هەڵەبجە دەکرێت\nبه وێنه.. له چیاکانی سنووری سلێمانی خۆراک بۆ باڵنده و ئاژه‌ڵه كێوییه‌كان داده‌نرێت\nسبه‌ی له سه‌رجه‌م ناوه‌نده‌كانی خوێندن لە پارێزگای هەڵەبجە کرایە پشوو\nبەوێنە.. له خورماڵ هێما و كه‌ره‌سته‌كانی هاتوچۆ ده‌شێوێندرێن\nوەزارەتی پێشمەرگە هەشت خاڵ بۆ رێککەوتن دەداتە عێراق\nڤیدیۆ.. دیدار و كۆبوونه‌وه‌كانى مه‌سرور بارزانى له کۆنفرانس…\nسوپای سووریا کۆنتڕۆڵکردنەوەی دەیان گوند و شارۆچکەی سنووری حە…\nسەرۆک بارزانی: چاوەڕوانین قوتابیان و لاوان پارێزەری بەها بەر…\nڕۆژهەڵاتی کوردستان.. هەشت کۆڵبەر بە تەقەی هێزە چەکدارەکانی ئ…\nئايا ڕژێنى ده‌ره‌قى كار ده‌كاته سه…\nرابوونیزم 1289ك - 1873ز\n(موقه‌ده‌س) و (دیموكراسى)\nشێخ ئەلئیدریسی نابینا مه‌رجه‌ع و نم…\nیاسین نادر رەحمان


به‌ره‌و كردنه‌وه‌ی ده‌رگا داخراوه‌كان\nكەژان محمد كەریم\nله دوای ئه‌نجامدانی ریفراندۆم و به‌تایبه‌تیش 16ی ئۆكتۆبه‌ر، حكوومه‌تی عێراق به پاڵپشتی چه‌ند وڵاتێكی ناوچه‌یی، هه‌موو ده‌رگه‌یه‌كی دیپلۆماسیی له‌سه‌ر هه‌رێمی كوردستان داخست بۆ ئه‌وه‌ی سزای هه‌رێمی كوردستان بدات.\nعێراق به هه‌موو شێوه‌یه‌ك شه‌ڕی به هه‌رێمی كوردستان ده‌فرۆشت، به‌ڵام حكومه‌تی هه‌رێمی كوردستان له ڕێگه‌ی نێچیرڤان بارزانییه‌وه ده‌ستیكرده‌وه به گه‌شته دیپلۆماسییه‌كانی بۆ وڵاتانی ده‌ره‌وه و ئه‌مه‌ش بووه هۆی ئه‌وه‌ی كه جارێكی دیكه هه‌رێمی كوردستان له‌ڕووی په‌یوه‌ندییه دیپلۆماسییه‌كان بوژانه‌وه‌یه‌كی به‌رچاوی به‌خۆیه‌وه ببینێت.\nئێستا نێچیرڤان بارزانی به جیدی ده‌ستیكردووه به گه‌شتێكی فراوانی دیپلۆماسی بۆ كردنه‌وه‌ی هه‌موو ئه‌و ده‌رگه داخراوانه‌ی كه له‌سه‌ر هه‌رێمی كوردستان وه‌ك سزادان داخرابوون، له‌م گه‌شته فراوانه‌یدا كه ماوه‌ی نزیكه‌ی دوو مانگه له دوای مانگی ئۆكۆتبه‌ر گرتوویه‌تییه‌به‌ر، زۆر ده‌رگه‌ی كرده‌وه، زۆری تریش ماوه كه هه‌وڵی جیدی ده‌دات به‌مزووانه بیانكاته‌وه بۆ ئه‌وه‌ی جارێكی دیكه‌ش پێگه‌ی هه‌رێمی كوردستان به‌هێز بكاته‌وه.\nعه‌بادی هه‌موو دیالۆگ و چاره‌سه‌رێكی كێشه‌كانی له‌گه‌ڵ هه‌رێمی كوردستان له‌ژێر گوشاری چه‌ند وڵاتێكی ناوچه‌كه ڕاگرتبوو، به‌ڵام كه‌سایه‌تی نێچیرڤان بارزانی وایكرد ئه‌و عه‌بادییه غرووره ئاماده‌ی دیالۆگ بكات له‌گه‌ڵ هه‌رێمی كوردستاندا و مووچه بنێرێت، كه وه‌ك قۆناغی سه‌ره‌تا مووچه‌ی دوو وه‌زاره‌ت و پاشان ئه‌وانی دیكه‌ش ده‌نێرێت.\nنێچیرڤان بارزانی هه‌موو هه‌وڵێكی خۆی چڕكردووه‌ته‌وه بۆ ئه‌وه‌ی له ماوه‌یه‌كی كه‌مدا هه‌موو ده‌رگه داخراوه‌كان بكاته‌وه، ئه‌گه‌رچی ئێستا زۆربه‌ی ده‌رگه داخراوه‌كانی كردووه‌ته‌وه و هه‌ر ڕۆژه‌ی له وڵاتێكه و پشتگیری وڵاتانی به‌ده‌ستهێناوه‌ته‌وه، به‌ڵام ده‌یه‌وێت پێش ئه‌نجامدانی هه‌ڵبژاردن هه‌رێمی كوردستان ته‌واو به‌هێز بكاته‌وه له‌ڕووی دیپلۆماسییه‌وه كه ئه‌مه‌ش كاریگه‌ری به‌سه‌ر بواره‌كانی دیكه‌ش ده‌بێت به تایبه‌تی ئابووری.\nدوایین سه‌ردانیشی بۆ تاران، ئاماژه‌یه‌كی روونه كه ئه‌و كاره‌كته‌ره سیاسییه گرنگه‌ی كوردستان پێگه‌یه‌كی به‌هێزی په‌یداكردووه و ئاینده‌یه‌كی روون بۆ گه‌لی كوردستان له‌سه‌ر ده‌ستی ئه‌ودا به‌دیدێت، چونكه ئێستا زۆربه‌ی وڵاتان گوێی بۆ ده‌گرن و پشتگیری هه‌وڵه دیپلۆماسییه‌كانی ده‌كه‌ن بۆ چاره‌سه‌ری كێشه‌كان له رێگه‌ی ده‌ستوور و دیالۆگه‌وه.


د. نەبەرد شەعبان: پێویستە هەموو كەسێك 6 مانگ جارێك سەردانی پزیشكی ددان بكات | دەزگاى زارى کرمانجى\nد. نەبەرد شەعبان: پێویستە هەموو كەسێك 6 مانگ جارێك سەردانی پزیشكی ددان بكات\nمحەمەد ئامۆكەیی= هەولێر: لە دیدارێكی زاری كرمانجی د. نەبەرد شەعبان ئیسماعیل، پزیشكی ددان و جوانكاری قسە لەسەر هۆكاری كلۆر بوونی ددان و بڕینی دەمار و هەندێ گرفتی تری پەیوەست بەدەم و ددان دەكات.\n*هۆكارەكانی تێكچونی یاخود كڵۆربونی ددان چین؟\nهۆكارركانی كلۆربوونی ددان زۆرن وەكوو نەشوشتنی ددانەكان، پاكنەكردنەوەی كەلێنی نێوان ددانەكان بە پەتی ددان، بەكار نەهێنانی غەرغەرەی دەم هەروەها زۆرێك لە هۆكاری تر هەن كەوا كار دەكاتە سەر تێكچوونی ددان وەكوو جگەرەكێشان یاخوود خواردنی شیرینی زۆر خواردنی ماددە ترشەكان وەكوو خواردنەوە گازیەكان و هەروەها لیمۆ و ترشەمەنیەكان و جگەرە كێشانینش.\n *چۆن ئەتوانرێت چارەسەری كڵۆربونی ددان بكرێت؟\nچارەسەری كلۆری ددان لەلایەن پزیشكی ددانەوە دەكرێت بە لابردنی بەشە كلۆرەكەی ددان و پركردنەوەی ددانەكە بە مادەی گوونجاو كەوا پزیشكی ددان خۆی دیاری دەكات جگە لەوەش دەبێت كەسەكە خۆی رێگری بكات لە زیادبوونی كلۆر بوونی ددانەكان بە گرتنە بەری رێكاری تایبەت بە پاككردەوەی ددانەكان و هەروەها دوور كەوتنەوە لەو شتانەی كەوا دەبێتە هۆی كلۆر بوونی ددان كە لە خاڵی پێشوودا باسمان كرد.\n*جێگرەوەی ددانی كێشراو چین؟\nجێگرەوەی ددانی كێشراو بە دوو رێگە دەكرێت بە پێی شوێن و باری دەم و ددانی كەسەكە ئەویش رێگای یەكەم ئەگەر كەسەكە لە رووی تەمەن و باری تەندروستی و چۆنیەتی ئێسكی شەویلاگی گونجاو بێت ئەوا دەتواندرێت ددانەكەی بچێندرێتەوە لە شوێنی ددانەكەی كەوا لەدەستی داوە." رێگای دووەم ئەگەر تەمەن و باری تەندروستی دەم و ددانی كەسەكە گونجاو نەبێت ئەوكاتە پێویستە بە جسر و كیفی ددان شوێنی ددانە كێشراوەكە بگرێتەوە بەراوێژ لەگەڵ پزیشكی ددان رێگایەكی باش هەڵدەبژێردرێت.\n*هۆكارەكانی هاتنە خوارەوەی خوێن لەپوكی ددان چیە؟\nهۆكاری خۆێن لێهاتنی پووك ئەوەیە كەوا پووكەكە توشی هەوكردن بووە بەهۆی كۆبوونەوەی پاشماوە لەسەر ددان و لەسەر پووكەكە و چارەسەریەكەشی ئەوەیە دەبێت لەلایەن پزیشكی ددان ددانەكانی پاك بكاتەوە و پاشان غەرغەرەی تەیبەتی بە هەوكردنی پووك بەكار بهَندرێت.\n*زۆرێك لەخەڵك بۆنێكی ناخۆشی لەدەم دێ هۆكارەكانی چین و چارسەری هەیە؟\nهۆكاری بۆنی ناخۆشی ناو دەم تاوەكوو كەسەكە لە نزیكەوە نابیندرێت بە روونی ناتواندرێت هۆكارەكەی دیاری بكرێت بە شێوەی گشتی هۆكارەكانی بۆنی ناخۆشی ناو دەم كەوا ئەگەر پەیوەندی بە دەم و ددانەوە هەبێت ئەمانەن ( كلۆر بوونی ددان، هەوكردنی پووك، نەشوشتنی ددان و پاك نەكردنەوەی، كۆبوونەوەی پاش ماوەی خۆراك لە نێوان ددانەكان، كۆبوونەوەی كلس ی ددان ) هۆكاری تریش ئەوەیە كەوا پەیوەندی بە كۆ ئەندامی هەرس هەیە باشترە سەردانی پزیشكی هەناو بكات.\n*بڕینی دەماری ددان زیانی هەیە؟\nبرینی رەگی ددان ئەگەر لەلایەن پزیشكی شارەزای ددان لەو بوارە بكرێت بە رێكارێكی گوونجاو و راست هیچ زیانێكی لاوەكی نیە بگرە هۆكارە بۆ مانەوەی ددانەكە بۆ ماوەیەكی درێژ و پارستنی ددانەكە لە لاناو چوون.\n*لە چ كاتێك گرنگە ددان بشورێت؟\nپێویستە هەموو كەسێك رۆژانە دوو جار ددانەكانی بشووات بە فلچەیەكی مام ناوەند و هەوویری ددانی گونجاو و بەكار هێنانی غەرغەرەی دەم، هەرواها پێویستە هەموو كەسێك ٦ مانگ جارێك سەردانی پزیشكی ددان بكەت بۆ پاككردنەوەی ددانەكانی و پشكنین و دیاری كردنی هەر كێشەیەك و چارەسەركردنی و رێگری كردن لە زیاد بوونی كێشەكە.


دەرچوون 8 – Kurdi Sorani Standard (KSS) | Biblica\nدەرچوون 8 – Kurdi Sorani Standard (KSS)\n1یەزدان بە موسای فەرموو: «بڕۆ لای فیرعەون و پێی بڵێ: ”یەزدان ئەمە دەفەرموێت: ڕێ بە گەلەکەم بدە بڕۆن بۆ ئەوەی بمپەرستن. 2ئەگەر ڕازی نەبیت و ڕێیان نەدەیت، هەموو خاکەکەت پڕدەبێت لە بۆق. 3ڕووباری نیل پڕدەبێت لە بۆق، سەردەکەون و دێنە ناو ماڵەکەت و ژووری نوستنەکەت و سەر قەرەوێڵەکەت، هەروەها دەچنە ماڵی خزمەتکارەکانت و سەر گەلەکەت و ناو تەنوورەکانت و تەشتە هەویرەکانت. 4بۆق دێتە سەر خۆت و گەلەکەت و خزمەتکارەکانت.“»\n5ئینجا یەزدان بە موسای فەرموو: «بە هارون بڵێ: ”بە گۆچانەکەت دەست درێژبکە بۆ سەر جۆگە و نۆکەند و گۆماوەکان، بۆق سەربخە بۆ سەر خاکی میسر.“»\n6هارونیش دەستی درێژکردە سەر ئاوی میسر، بۆق سەرکەوتن و خاکی میسریان داپۆشی. 7جادووگەرەکانیش بە ئەفسونەکانیان هەمان شتیان کرد، بۆقیان هێنایە سەر خاکی میسر.\n8فیرعەون بانگی موسا و هارونی کرد و گوتی: «لە یەزدان بپاڕێنەوە بۆ ئەوەی بۆق لە خۆم و گەلەکەم دووربخاتەوە، منیش ڕێ بە گەلەکە دەدەم بڕۆن قوربانی بۆ یەزدان سەرببڕن.»\n9موساش بە فیرعەونی گوت: «کاتێکم پێ بفەرموو کە بپاڕێمەوە لە پێناوی خۆت و خزمەتکارەکانت و گەلەکەت، بۆ بڕانەوەی بۆق لە تۆ و لە ماڵەکانت، بەڵام بۆق لە ڕووباری نیل دەمێننەوە.»\n10ئەویش گوتی: «بەیانی.»\nموساش گوتی: «وەک ئەوە دەبێت کە گوتت، بۆ ئەوەی بزانیت کە هیچ خودایەک نییە وەک یەزدانی پەروەردگارمان. 11بۆقەکانیش لە خۆت و ماڵەکانت و خزمەتکارەکانت و گەلەکەت دوور دەکەونەوە، بەڵام لە ڕووباری نیل دەمێننەوە.»\n12لەدوای ئەوەی موسا و هارون لەلای فیرعەون هاتنە دەرەوە، موسا هاواری بۆ یەزدان کرد لەبەر ئەو بۆقانەی کە وەک بەڵا بەسەر فیرعەونی هێنابوو. 13یەزدانیش بە قسەی موسای کرد، بۆقەکان لە ماڵ و حەوشە و کێڵگەکان مردن. 14کۆمەڵ کۆمەڵ کۆیان کردنەوە و خاکەکە گەندەڵ بوو. 15بەڵام کاتێک فیرعەون بینی خامۆشی هاتە کایەوە، دڵی ڕەق کردەوە و گوێی لە موسا و هارون نەگرت، هەروەک یەزدان فەرمووی.\n16ئینجا یەزدان بە موسای فەرموو: «بە هارون بڵێ: ”گۆچانەکەت درێژ بکە و لە خۆڵی زەوی بدە،“ جا خۆلی زەوی لە هەموو خاکی میسر دەبێتە مێشوولە.» 17ئیتر ئاوایان کرد، هارون بە گۆچانەکەی دەستی درێژکرد و لە خۆڵی زەوییەکەی دا، مێشوولە هاتە سەر خەڵک و سەر ئاژەڵەکان، لە هەموو خاکی میسر هەموو خۆڵی زەوییەکە بوو بە مێشوولە. 18جادووگەرەکانیش بە ئەفسونەکانیان هەمان شتیان کرد بۆ پەیدابوونی مێشوولە، بەڵام نەیانتوانی.\nلەبەر ئەوەی مێشوولە لەسەر خەڵک و لەسەر ئاژەڵ مایەوە، 19جادووگەرەکان بە فیرعەونیان گوت: «ئەمە پەنجەی خودایە.» بەڵام فیرعەون دڵی ڕەق بوو و گوێی لێ نەگرتن، هەروەک یەزدان فەرمووی.\n20ئینجا یەزدان بە موسای فەرموو: «بەیانی زوو هەستە و کە فیرعەون بەرەو ئاوەکە دەچێت لەبەردەمی ڕابوەستە و پێی بڵێ: ”یەزدان ئەمە دەفەرموێت: ڕێ بە گەلەکەم بدە با بڕۆن بمپەرستن. 21ئەگەر ڕێ بە گەلەکەم نەدەیت بڕۆن، ئەوا منیش مێشومەگەزێکی زۆر دەنێرمە سەر خۆت و خزمەتکارەکانت و گەلەکەت و ماڵەکانت، ئیتر ماڵی میسرییەکان پڕ دەبێت لە مێش، تەنانەت زەوییەکەش بە مێش دادەپۆشرێت.\n22«”بەڵام لەو ڕۆژەدا خاکی گۆشەن8:22 بڕوانە پەیدابوون 45:10. جیا دەکەمەوە کە گەلەکەمی لەسەر دەژین، بۆ ئەوەی مێش لەوێدا نەبێت، هەتا بزانیت من یەزدانم لەناوەڕاستی خاکەکەدا. 23جیاوازییەک لەنێوان گەلەکەم و گەلەکەت دادەنێم، بەیانی ئەم نیشانەیە دەبێت.“»\n24یەزدانیش ئاوای کرد و مێشومەگەزێکی زۆر هاتنە ناو ماڵی فیرعەون و ماڵی خزمەتکارانی، لە هەموو خاکی میسریش زەوییەکە لەبەر مێش وێران بوو.\n25ئینجا فیرعەون بانگی موسا و هارونی کرد و گوتی: «بڕۆن لەم خاکە قوربانی بۆ خوداتان سەرببڕن.»\n26بەڵام موسا گوتی: «ڕاست نییە ئێمە وا بکەین، چونکە ئەو ئاژەڵانەی کە ئێمە بۆ یەزدانی پەروەردگارمان سەری دەبڕین لەلای میسرییەکان قێزەونە، ئەگەر ئەوەی لەلای میسرییەکان قێزەونە لەبەرچاویان سەری ببڕین، ئایا بەردبارانمان ناکەن؟ 27سێ ڕۆژەڕێ لە چۆڵەوانی دەڕۆین و قوربانی بۆ یەزدانی پەروەردگارمان سەردەبڕین، وەک پێمان دەڵێت.»\n28فیرعەونیش گوتی: «من ڕێتان دەدەم بڕۆن و لە چۆڵەوانی قوربانی بۆ یەزدانی پەروەردگارتان سەرببڕن، بەڵام دوور مەڕۆن و بۆم بپاڕێنەوە.»\n29موساش وەڵامی دایەوە: «من لەلای تۆ دەچمە دەرەوە و لە یەزدان دەپاڕێمەوە، ئیتر بۆ بەیانی مێش لە فیرعەون و لە خزمەتکارەکانی و لە گەلەکەی دوور دەکەونەوە، بەڵام ئیتر نابێت فیرعەون فێڵ بکات، هەتا ڕێ بە گەلەکە نەدات بڕۆن بۆ قوربانی سەربڕین بۆ یەزدان.»\n30جا موسا لەلای فیرعەون هاتە دەرەوە و لە یەزدان پاڕایەوە. 31یەزدانیش بە قسەی موسای کرد، ئیتر مێش لە فیرعەون و لە خزمەتکارەکانی و لە گەلەکەی دوورکەوتنەوە و هیچیان نەما. 32بەڵام فیرعەون ئەم جارەش دڵی ڕەقکرد و ڕێی بە گەلەکە نەدا بڕۆن.\nKSS : دەرچوون 8


فۆڕمی تۆمارکردنی بابەت | ئایدز و شێرپەنجە هەڕەشە لە پارێزگای سنە دەکەن\nجێگری تەندروستی زانکۆی زانستی پزیشکی پارێزگای سنە رایگەیاند، زیاتر لە 480 تووشبوو بە ڤایرۆسی HIV ناسراو بە ئایدز لە پارێزگای سنە ناسراون و هەر مانگێکیش دوو بۆ سێ تووشبووی نوێ بۆ ئەو ئامارە زیاد دەکرێت. فەرزام بیدار پو‌ور، جێگری تەندروستی زانکۆی زانستی پزیشکی پارێزگای سنە ئاماژەی بەوە کرد، زۆرترین تووشبو‌وان بەو نەخۆشییە لە رێگای سێکسەوە تووشبوون و بەشێکی کەمیان لە رێگای بەکار‌هێنانی ماددەی هۆشبەر لە رێگای دەرزی لێدانەوە بووە. بیدار پو‌ور ئەوەشی راگەیاند، کە زیادبوونی ئایدز لە پارێزگای سنە بە بەراورد لەگەڵ پاریزگاکانی دیکەی ئێران، لە ئاستێکی زۆر کەمدایەو گوتی: "گەشەی ئەو ڤایرۆسە لە نێوان خەڵکی پارێزگای سنە زۆر کەمترە لە پارێزگاکانی دیکە، بەڵام ئەوە نابێتە هۆکارێک بۆ گوێنەدان بەو نەخۆشییەو دەبێت خەڵکی لێ ئاگادار بکرێتەوە". جێگری تەندروستی زانکۆی زانستی پزیشکی پارێزگای سنە نیگەرانی خۆی دەربڕی لە زیادبوونی شێرپەنجە لەو پارێزگایە و رایگەیاند" لە ساڵی رابردوو زیاتر لە هەزار و 500 کەس تووشبوون بە جۆرەکانی شێرپەنجە و بە راشکاوی دەتوانین بڵێین کە زیاتر لە 14 لەسەدی گیان لەدەستدانەکان لە پارێزگای سنە بە هۆی شێرپەنجەوەیە، بەڵام ئێستایش هۆکاری سەرەکی گیانلەدەستانی خەڵک لە پارێزگای سنە رووداوەکانی هاتو‌وچۆن". - 30-09-2014


:: AM:07:37:27/09/2019 \nساندرا ئه‌لیساندرا یه‌كێكه له‌و خاتوونه كوردانه‌ی له ماوه‌ی ڕابردوو دوو به‌رهه‌می خۆی به‌شێوه‌ی ڤیدیۆ كلیپ بڵاو كرده‌وه، یه‌كێك له به‌رهه‌مه‌كانیش به هه‌ردوو زمانی كوردی و ئیتاڵی بوو. ئه‌وه‌ی جێی سه‌رنجی بینه‌ران بوو، ئه‌م گۆرانیبێژه به‌شێوه‌یه‌كی جیاواز و نیمچه ورووژێنه‌ر هه‌ردوو كلیپه‌كه‌ی بڵاو كرده‌وه و له تۆڕه‌كانی كۆمه‌ڵایه‌تیدا ده‌نگی دایه‌وه.\nساندرا له‌م دیمانه‌یه‌ی "وشه"دا ئاماژه به‌وه ده‌دات، له ئاینده‌یه‌كی زۆر نزیكدا سێیه‌م به‌رهه‌می خۆی بڵاو ده‌كاته‌وه و له‌وێدا كاری زۆر جیاوازتری كردووه.\nوه‌ك سه‌ره‌تا چۆن خۆت ده‌ناسێنێ؟\nخه‌ڵكی كوردستانم و له سویسرا ده‌ژیم، خۆم به هاونیشتمانی هه‌ردوو وڵات ده‌زانم. ئه‌و كچه كورده‌م كه ده‌مه‌وێ له ژیانی خۆم و ژیانی هونه‌ریمدا كاری جیاواز بكه‌م، واته ده‌توانم بڵێم ساندرا كچێكه حه‌زی له شتی دووباره نییه، به‌ڵكو شته جیاوازه‌كان پێشكه‌ش ده‌كات.\nبۆچی له پڕێك ده‌ركه‌وتیت و له ماوه‌یه‌كی كه‌مدا به به‌ناوبانگ بووی له سۆشیال میدیا؟\nئه‌و كاره جیاوازانه‌ی ئه‌نجامم دان، هۆكار بوون كه به‌و شێوه‌یه و له ماوه‌یه‌كی زۆر كه‌مدا خۆم بناسێنم و به‌ناوبانگ بم. هه‌روه‌ها ده‌موچاو و ده‌نگ و ڕه‌نگ و هونه‌ره‌كه‌م و هه‌موو شته‌كانی ترم جیاواز بوون، هاوكات پێشتریش له ماوه‌یه‌كی كه‌مدا پلانێكم دانابوو بۆ ئه‌وه‌ی به‌م جۆره ده‌ربكه‌وم، پلانه‌كه ئه‌وه بوو به‌شێوه‌یه‌كی جیاواز ده‌ربكه‌وم، واته باوه‌ڕم به‌وه نییه جلوبه‌رگه‌كانم یاخۆ ڕووتبوونی به‌شێكی جه‌سته‌م منیان ناساندبێ.\nخاوه‌نی دوو گۆرانیم و بۆ هه‌ردووكیشیان ڤیدیۆ كلیپم كردووه، به‌رهه‌مێكی تریشم ئاماده‌یه و هه‌موو كاره‌كانیم ته‌واو كردووه، ته‌نانه‌ت كلیپه‌كه‌یش ته‌واو بووه، له ماوه‌یه‌كی زۆر نزیكدا بڵاوی ده‌كه‌مه‌وه. ئه‌م به‌رهه‌مه‌م له ڕووی موزیك و ده‌نگ و ڕه‌نگ و كلیپ و جلوبه‌رگه‌وه، به هه‌موو شێوه‌یه‌ك جیاوازتره له‌وانه‌ی پێشوو، كلیپه‌كه‌یشم له ئه‌ڵمانیا بۆ كردووه.\nبۆچی له یه‌كێك له به‌رهه‌مه‌كانت به زمانه‌كانی ئیتاڵی و كوردی گۆرانییه‌كه‌ت گوتووه؟\nحه‌زم كرد تێهه‌ڵكێشێك له نێوان زمانی كوردی و ئیتاڵی بكه‌م، به‌هۆی ئه‌وه‌ی له ده‌ره‌وه ده‌ژیم و به‌رهه‌مه‌كانم له ده‌ره‌وه‌ی وڵات بڵاو ده‌بنه‌وه، حه‌زم كرد له‌ناو ئه‌و به‌رهه‌مه‌دا چه‌ند وشه‌یه‌كی جوانی شیرینی كوردی تێهه‌ڵكێش بكه‌م به زمانی ئیتاڵی، هاوكات وه‌ك كچێكی كورد بناسرێم، چونكه من كار بۆ هونه‌ری كوردی ناكه‌م.\nبۆچی له هه‌ردوو كلیپه‌كه‌ی بڵاوت كردووه‌ته‌وه به‌شێوه‌یه‌كی ورووژێنه‌ر ده‌ركه‌وتووی؟\nده‌مه‌وێ كچێكی ئازا و ئازاد بم، هه‌روه‌ها ده‌مه‌وێ ده‌ركه‌وتنێكی ژیرانه‌ی نه‌بینراوی نه‌بیستراوی دووباره‌نه‌بووم هه‌بێت به ڕێی خۆم و كه‌سێكی تایبه‌ت و جیاواز بم.\nهاوكات جلوبه‌رگه‌كانم بۆ ئه‌و مه‌به‌سته نییه بمه‌وێ له‌م ڕێیه‌وه ده‌ربكه‌وم و بناسرێم، به‌ڵكو ئه‌وه ستایلێكی تایبه‌ته به خۆم، حه‌زم كردووه هه‌موو شته‌كانم جیاواز بێت نه‌ك ته‌نیا جلوبه‌رگه‌كانم، ته‌نانه‌ت به‌كارنه‌هێنانی ماكیاج له ڕووخسارمدا بۆ ئه‌وه‌ی به ساده‌ترین شێوه ده‌ربكه‌وم نه‌ك كچێكی ورووژێنه‌ری ڕووت بم، هه‌روه‌ها ده‌سته‌واژه‌یه‌ك نییه ناوی ورووژێنه‌ر بێ له‌لای من.\nبۆچی له كلیپی دووه‌مدا هه‌وڵت داوه ده‌ست بۆ ئه‌و كارانه ببه‌ی كه له كۆمه‌ڵگه قه‌ده‌غه‌ن؟\nناتوانم بڵێم یه‌كه‌م كچی ڕچه‌شكێنی كوردم، به‌ڵام هه‌موو ئه‌و كارانه ته‌واو ده‌كه‌م كه ئه‌وانه‌ی پێش من ده‌ستیان داوه‌تێ و تا نیوه‌ی ڕێ ڕۆیشتوون، كه‌چی نه‌یانتوانیوه ته‌واوی بكه‌ن، من ئێسته له ده‌ستپێكدام و سه‌ره‌تای ڕێیه‌كه‌یه، به‌ڵام ده‌ست بۆ هه‌موو ئه‌و كارانه ده‌به‌م كه كه‌س نه‌یوێراوه ده‌ستیان بۆ ببات.\nزۆر جار وشه‌ی "بڤه" به‌كار دێنیت، مه‌به‌ستت له‌م وشه‌یه چییه؟\nمه‌به‌ستی من له وشه‌ی "بڤه" ئه‌و شتانه‌ن كه كۆمه‌ڵگه پێی وایه قه‌ده‌غه‌ن، منیش ده‌ست بۆ ئه‌و شتانه ده‌بم كه بڤه‌ن و بۆ كچێكی كورد شیاو نین، هه‌ر له‌به‌رئه‌وه‌یشه كۆمه‌ڵێك كه‌ناڵی كوردی هه‌ن كاره‌كانم په‌خش ناكه‌ن، به‌ڵام بێگومان ناتوانن رامبگرن و بموه‌ستێنن، چونكه دواجار من كار بۆ هونه‌ری كوردی ناكه‌م، به‌ڵكو چه‌ند جارێك گوتوومه هونه‌رێكی جیهانی پێشكه‌ش ده‌كه‌م.\nمن دوو به‌ش و نیوی ژیانم له سویسرا به‌سه‌ر بردووه، كه‌واته هه‌ر چه‌ندێك كورد بم، هه‌ست ده‌كه‌م ئه‌وه‌نده زیاتریش سویسریم. ئێسته‌یش ده‌یڵێمه‌وه ئه‌و شتانه‌ی له‌ناو كۆمه‌ڵگه‌ی كوردی بڤه‌ن، من له‌سه‌ر شێوازی خۆم و به ته‌كنیكی خۆم ده‌ستیان بۆ ده‌به‌م به‌بێ هیچ ترسێك و به‌رده‌وامیش ده‌بم له‌سه‌ری، دڵنیاشم په‌سه‌ند ده‌كرێم، چونكه بۆ گه‌نجان كار ده‌كه‌م.\nجگه له گۆرانی، ڕۆژانه به چ كارێكی تره‌وه سه‌رقاڵیت؟\nڕۆژانه به كاره‌وه سه‌رقاڵم و له‌گه‌ڵ ئه‌وه‌شدا ده‌خوێنم و وه‌رزش ده‌كه‌م، ئێسته‌یش مامۆستای موزیكم هه‌یه.\nده‌ڵێن خه‌ونی ئه‌وه‌ت هه‌یه كاری بزنس بكه‌یت؟\nهیچ شتێك لای من خه‌ون نییه، چونكه شتێك به خه‌ون نابینم تا بتوانم به ده‌ستی بهێنم، مرۆڤ ده‌بێ كار له‌سه‌ر ئه‌وه بكات كه ده‌یه‌وێ و دواجار پێی بگات، من ئێسته سێ ساڵه كاری بزنس ده‌كه‌م و بزنسی خۆمم هه‌یه.\nحه‌ز ده‌كه‌یت زیاتر له چ بوارێك بزنس بكه‌یت؟\nبه‌شی بازرگانیم ته‌واو كردووه و كاری بازرگانیش ده‌كه‌م. بزنسه‌كه‌م له بواری ئۆتۆمبێله.\nبزنس له كوردستان ده‌كه‌یت یاخۆ له وڵاتێكی تر؟\nئێسته ته‌نیا له سویسرا بزنس ده‌كه‌م، به‌ڵام ئاماده‌م له‌گه‌ڵ هه‌موو وڵاتانی تریش بزنس بكه‌م.\nئه‌گه‌ر ببی به سه‌رمایه‌دارێكی گه‌وره بۆ كوردستان چ كارێكی گه‌وره ئه‌نجام ده‌ده‌یت؟\nئێسته سه‌رمایه‌دارێكی بچووكم، به‌ڵام به‌پێی توانای خۆم زۆر شتم بۆ كوردستان كردووه، هه‌ڵبه‌ت پێویست ناكات باسیان بكه‌م. هه‌روه‌ها هاوكاری زۆر خه‌ڵكم كردووه كه شایا‌نی ئه‌وه بوون، ئه‌گه‌ر له داهاتووشدا له ڕێی بزنسه‌وه ببم به سه‌رمایه‌دارێكی گه‌وره، ئه‌وانه‌ی كردوومه به شێوازی گه‌وره‌تر و به‌رفراوانتر ده‌یانكه‌مه‌وه.\nئه‌م بابه‌ته 10594 جار خوێنراوه‌ته‌وه


Diplomatic Magazine | د. هادی عەلی: پێوویستە ڕەوتی ئیسلامی ئاڕاستەی قیبلەنمای خۆی ڕاست بکاتەوە\nئەم ڕەوتە بەشێكی زیندوو و كاریگەرە لەپێكهاتەی كۆمەڵایەتی و سیاسی گەلانی موسڵمان لە سەرتاسەری وڵاتانی ئیسلامیداو خاوەنی مێژویەكی دەیان ساڵەیە لە خەبات و قوربانیدان لە پێناو ئازادی و دادپەروەری و جێگیركردنی دیموكراسیەتدا.\nهەوڵەكان ئێستا بۆ بەدەستهێنانی شەرعیەتی مومارەسەكردنی كاری سیاسی و گەیشتن بە دەسەڵات، بۆ هەستی ئامانجی سەرەوە بووە هەر لەو بوارەدا ڕۆڵی كاریگەریشی هەبوو لەسەرخستنی شوڕش و ڕاپەڕینەكانی بەهاری عەرەبیدا دژ بە ڕژێمە گەندەڵ و دكتاتۆرەكانی ناوچەكە، بەڵام مەخابن ئەوە بوو لە لایەن هێزە دژو نەیارەكانی چاكسازی و دیمۆكراسی لەسەر ئاستی ناوخۆ و هەرێمایەتی و نێودەوڵەتی، ڕووبەڕووی دژایەتی گەورە و دژوار بویەوە كە بوە هۆی شكستهێنان بە شۆڕشەكان و دورخستنەوەی ڕەوتە ئیسلامیەكە لە دەسەڵات ، بەتایبەتی لە میسر كە مەڵبەندی سەرەكی ڕەوتی ئیسلامی سیاسیە لەناوچەكەدا..\nدەرئەنجام حاڵەتێكی نائاسایی و ناسەقامگیر ڕووی كردۆتە وڵاتانی ناوچەكە بەگشتی بە هۆی پێكدادانی توند لە نێوان جەماوەرو لایەنە گۆڕانخواز و چاكسازیخوازەكان لە لایەك و دەسەڵاتە ستەمكارەكان و دەستێوەردانی هەرێمایەتی و نێودەوڵەتی لە لایەكی ترەوە.\nبێگومان ئەم حاڵەتە نائاسایی و ناسەقامگیرەی كە ناوچەكەی پێدا تێدەپەڕێت، تاسەر نابێت و درەنگ یان زوو كۆتابی دێت و بە دڵنیایی گۆڕانكاری بە سەر هاوكێشە سیایەكاندا دێت.\nچونكە جەماوەری ئەم وڵاتانە بەگشتی و نەوەی نوێ بەتایبەتی بێدارو هۆشیار بونەتەوە و تامەزرۆی ئازادی و دادپەروەرین و سەرەنجام هێزە ئیسلامیە ئیصلاحخوازو گۆڕانخوازەكان بە پشتیوانی جەماوەر سەركەوتن بە دەست دەهێنن و لە هەموو حاڵەتێكدا دیارە ڕەوتی ئیسلامی میانڕەو بەشێكی كاراو سەرەكی دەبێت لەنەخشەی سیاسی ئایندەی وڵاتانی ناوچەكە، چونكە بەبێ بەشداری ڕاستەقینەی ئەم ڕەوتە لەپڕۆسەی سیاسیدا حاڵەتی سەقامگیری سیاسی هەرگیز نایەتە دی.\nئەوەی كە پەیوەستە بەخودی ڕەوتە ئیسلامیەكەوە بۆ ئەوەی لەم دۆخە دژوارو چەقبەستووە دەربچێت و شكست و ڕوداوە كارەساتبارەكانی ڕابوردوو دوبارە نەبنەوەو لە ئایندەدا بتوانێت ڕۆڵی كاریگەرو بنیاتنەرانەی چاوەڕوانكراوی هەبێت ، پێویستی بە خۆداچونەوەی ڕیشەیی هەیەو گەرەكە ئاڕاستەی قیبلەنمای خۆی ڕاست بكاتەوەو گۆڕانكاری جیددی لە دیدگا و ستراتیژیەتی خۆیدا ئەنجام بدات لە سەر ئاستی ناوخۆی ڕەوتەكە و چۆنێتی مامەڵەكردنی لەگەڵ دەرەوەی خۆیدا.\nلێرەدا بەكورتی ئاماژە بەچەند خاڵێكی سەرەكی لەو بارەیەوە دەكەین:\nسێیەم/ گۆڕینی فەلسەفەی ململانێكان لەگەڵ دەرەوەی خۆیدا بەشێوەیەك كەتەنها كورت نەكرێتەوە لە شەڕو ململانێی نێوان كوفر و ئیمان یان هەق و باتڵ دا.. چونكە ئەم حاڵەتە دەبێتە هۆكارێك بۆ لەدەستدانی هاوسۆزی و پشتیوانی جیهانی و شەڕەكە وەك شەڕی ئاینی و تائیفی وێنا دەكرێت، دیارە گەلانی جیهان بێزارن لە شەڕی ئاینی و دەرهاوێشتە نەخوازراوەكانی.\nلەو سۆنگەیەوە پێویستە لەسەر لایەنەكانی ڕەوتی ئیسلامی كە پەیامی خۆیان بەشێوەیەك ئاڕاستە بكەن كە شەڕەكە شەڕی نێوان ستەمكارو ستەملێكراوە و ئەمان لەپێناو ئازادی و دادپەروەریدا خەبات دەكەن و بەرگریكاری ڕاستەقینەی دیموكراتیەتی لە وڵاتانی خۆیاندا.\nبۆیە پێویستە ڕەوتی ئیسلامی زیاتر بكرێتەوە بەسەر دەرەوەی خۆیدا و دیالۆگ لەگەڵ هەموولایەك بكات لەسەر ئاستی وڵاتانی ناوچەكە بەگشتی و وڵاتانی ڕۆژئاوا بەتایبەتی و بۆئەوەی هەموولایەك دڵنیا بكاتەوە لەڕێبازی میانڕەوانە و ئاشتیخوازانەی خۆی\nهاوكات لەگەڵ هێز و لایەنە گۆڕانخواز و چاكسازیخوازەكاندا پێكەوە كاری هاوبەش بكەن لە پێناو جێگیركردنی پایەكانی دیموكراتی و هێنانە كایەی سیستەمی سیاسی دادپەروەر و حوكمی ڕەشید كە گەلانی ناوچەكە لەسایەیدا بحەسێنەوە و كۆتایی بەم نەهامەتی و ئاڵۆزی و ناسەقامگیریە بهێنڕێت كە دەیان ساڵە یەخەی گەلانی ئەم وڵاتانەی گرتووە.


ئه‌ڵته‌رناتیڤی سێیه‌م و هاریكاری داهێنه‌رانه، بۆ چاره‌سه‌ری كێشه‌و ناكۆكیه‌كان\nبونی كێشه‌و ململانێ له نێوان تاك و گروپه‌كاندا وایكردوه بیرمه‌ند و نوسه‌رو روناكبیره‌كان چه‌ندین بیروبۆچون و رێوشوێن و پێشنیار بخه‌نه به‌ر باس و لێكۆڵینه‌وه و رێكارو ئه‌نجامه‌كان بڵاوبكه‌نه‌وه، ناكۆكی و كێشه زۆرو هه‌مه‌لایه‌نه‌كان وایكردوه ته‌نانه‌ت میتۆدو توێژینه‌وه‌كانیش به‌هه‌نگاوه‌كانیه‌وه بۆ خستنه‌ڕو و چاره‌سه‌ری كێشه ئه‌نجام ئه‌درێن.\nناكۆك بون دیارده‌یه‌كه له‌نێوان تاكه‌كان و گروپه‌كاندا دروست ئه‌بێت، لێره‌دا باسی ئه‌و ناكۆكییانه ئه‌كه‌ین له نێوان دولایه‌ن یان زیاتردا روئه‌دات به‌هۆی جیاوازی ئامانج و جیاوازی بۆچونی حیزبه‌كان له‌سه‌ر چۆنیه‌تی سیستمی سیاسی و به‌ڕێوه‌بردن بواره‌كانی ده‌سه‌ڵات و كارگێڕی وائه‌كات ململانێ و دوای ئه‌وه ناكۆكی دروست ببێت، ئه‌گه‌ر به‌رژه‌وه‌ندی كه‌س و لایه‌ن هۆكاری ناكۆكی بن یان له پێناوی ده‌سه‌ڵات و قۆرخكاری و مانه‌وه‌دا بێت ئه‌وا ناكۆكیه‌كان توندده‌بن و ته‌نانه‌ت مه‌ترسی بۆ سه‌ر ئاشتی كۆمه‌ڵایه‌تی دروست ئه‌كات دور نیه كاره‌سات و ته‌نانه‌ت پێكدادانی چه‌كداری لێبكه‌وێته‌وه. (بێگومان لێره‌دا مه‌به‌ستمان له‌و ململانێ و ناكۆكیانه نییه له نێوان گه‌لانی ژێرده‌ست و سیستمه دیكتاتۆره‌كاندا روئه‌ده‌ن).\nزۆرجار هه‌ردو لایه‌ن له‌سه‌ر به‌ده‌ستهێنانی هه‌مان شت ده‌بێته ناكۆكیان، ئه‌مه وائه‌كات، ئه‌گه‌ر خواستی لایه‌ك بێته دی ئه‌وه خواستی لاكه‌ی تر نایه‌ته دی له‌به‌ر ئه‌وه‌ی ناكۆكییه‌كه له‌سه‌ر به‌ده‌ستهێنانی هه‌مان ئه‌و شته‌یه كه هه‌ردولا خواستیانه‌و هه‌وڵ ئه‌ده‌ن به‌ده‌ستی بێنن یان ته‌نانه‌ت شه‌ڕی به‌ده‌ستهێنانی ئه‌كه‌ن.\nله سیستمی دیموكراتی جێگیردا كه تیایدا ده‌ستور بونی هه‌یه‌و یاسا سه‌روه‌ره له‌و سیستمه‌ی ده‌سه‌ڵاته‌كان جیاكراونه‌ته‌وه‌و هه‌ر ده‌سه‌ڵاته به‌كاری خۆی هه‌ڵده‌ستێت، هه‌ڵبژاردن و ده‌ستاو ده‌ستی ده‌سه‌ڵات له‌كاتی خۆیدا ئه‌نجام ده‌درێت، ململانێ و ناكۆكیش به‌و شێوه‌یه نییه و كێبڕكێ و ركابه‌ری له پێناو باشتردا ده‌كرێت.\nململانێ و ناكۆكی و دروست بونی كێشه چه‌ندین رو لایه‌ن و هۆكاری هه‌یه، ئه‌گه‌ر بۆ چاره‌سه‌ركردنی له ته‌نیا روانگه‌و بۆچونێكه‌وه سه‌یر بكرێت و هه‌وڵی چاره‌سه‌ركردنی بدرێت ئه‌وا بێگومان رێگاكانی چاره‌سه‌ر به‌ره‌و ته‌سك بونه‌وه‌و ره‌نگه داخرانیش بڕۆن، به‌واتایه‌كی تر پێویسته سه‌رجه‌م هۆكاره‌كان شیبكرێنه‌وه.\nنوسه‌ر و دانه‌ری ئه‌مه‌ریكی ستیڤن ئاركوفی باس له ئه‌لته‌رناتیڤی سێیه‌م ئه‌كات و له كتێبه‌كه‌یدا به‌ناوی ئه‌لته‌رناتیڤی سێیه‌م بۆ چاره‌سه‌ری قورسترین كێشه‌كان، باسی له‌وه كردوه، پێویسته ئه‌لته‌رناتیڤی سێیه‌م هه‌بێت بۆ چاره‌سه‌ری كێشه‌كان (خوێندنه‌وه‌كانی ئه‌م كتێبه باس له‌وه ده‌كه‌ن).\nله بونی ناكۆكی له نێوان دو به‌ره‌دا واته دو بۆچون، بونی دو ئه‌ڵته‌رناتیڤ مه‌به‌ست له ئه‌ڵته‌رناتیڤی "بۆچون"ی یه‌كه‌م تێڕوانینی "من"ه و ئه‌ڵته‌رناتیڤی "بۆچون "ی دوه‌میش تێڕوانینی " تۆی" ه، ناكۆكیش له نێوان ئه‌و دو تێڕوانینه‌دایه ئایا كامیان هه‌قن كامیان ئه‌بێت سه‌ركه‌ون؟ هه‌ندێك جار سور بون و سه‌پاندن كاره‌كه قورس ئه‌كات و بوارێك بۆ لێكتێگه‌شتن و پێكه‌وه‌یی نامێنێته‌وه و باره‌كه ئاڵۆز ئه‌بێت ره‌نگه لێك ترازان و كاره‌ساتی نه‌خوازراوی به‌دوادابێت.\nله‌م باره‌دا و تا دۆخه‌كه ئاڵۆز نه‌بێت جاری واهه‌یه هه‌ندێك رێگاو شێواز بۆ چاره‌سه‌ر به‌كاردێت، زۆربه‌شیان چاره‌سه‌ری ناوه‌راست له خۆ ئه‌گرێت ئه‌میش وه‌ك سازانێكی ئاست نزم ره‌نگه گرژی بوه‌ستێنێت، به‌ڵام نابێته هۆی چاره‌سه‌ری ریشه‌یی و گونجاو.\nگرفتیش ئه‌وه‌یه بیركردنه‌وه‌و میكانیزمه‌كانیش له نێوان ئه‌و دو بۆچه‌نه‌دا دێن و ده‌چن، به‌واتا ئه‌گه‌ر ناكۆكیه‌كه له نێوان دو لا یان دو به‌ره‌دا بون كار له‌سه‌ر ئه‌وه ده‌كرێت بڕگه‌یه‌ك یان چه‌ند بڕگه‌یه‌ك زیاد یان كه‌م بكرێت، واته ته‌نیا ئه‌و دو بۆچونه ده‌كرێته بنه‌ماو ته‌نانه‌ت به‌راده‌یه‌ك لایه‌نه‌كان و لایه‌نگران وا راهاتون بیر له دوبۆچون بكه‌نه‌وه چاوه‌ڕێی سه‌ركه‌وتن یان قبوڵكردنی بۆچونێك بن له‌و دو بۆچون یان ئه‌ڵته‌رناتیڤه، بیرو بۆچونه‌كان ته‌نیا له‌نێوان دو بۆچوندا قه‌تیس ئه‌بن.\nچۆن كارێكی وابكرێت بیركردنه‌وه له دو ئه‌ڵته‌رناتیڤ یان دو بۆچوندا تێبپه‌ڕێنرێت؟ هه‌رچه‌ندە دو بۆچون یان ئه‌ڵته‌رناتیڤ ره‌گێكی قوڵی لای زۆرینه داكوتیوه و به‌رگری له دوبۆچون و كێبڕكێ بۆ سه‌ركه‌وتنی یه‌كێك له‌و دوبۆچونه ده‌كرێت، ره‌نگه مرۆڤ نه‌توانێت ئه‌م جۆره بیركردنه‌وانه به‌ئاسانی تێپه‌ڕێنێت، به‌ڵام ئه‌ڵته‌رناتیڤی سێیه‌م یان رێگای سێیه‌م بۆ چاره‌سه‌ری كێشه به فره ره‌هه‌ندی ده‌ڕوانێته كێشه‌كان، بێگومان ئه‌م چاره‌سه‌ره هه‌مو جۆره كێشه‌یه‌ك ده‌گرێته‌وه، كێشه‌ی خێزان، كۆمه‌ڵ، په‌روه‌رده، كار هه‌روه‌ها سیاسی به‌واتای هه‌مو ئه‌و كێشانه‌ی روبه‌روی مرۆڤ ده‌بنه‌وه له‌وانه‌یه كێشه‌ی بچوك یان گه‌وره بن، كێشه هه‌یه ره‌نگه ته‌نیا جارێك له ژیاندا روبدات.\nیه‌كێك له‌و رێگایانه‌ی به‌هۆیه‌وه ئه‌گه‌ینه ئه‌ڵته‌رناتیڤی سێیه‌م به‌هۆی میكانیزمێكه‌وه كه پێی ده‌وترێت هاریكاری داهێنه‌رانه "التعاون الابداعی"، داهێنان به‌واتای توانای كارێكی نوێیه له هه‌ر بوارێكی زانستی یان هونه‌ری یان هه‌ر بوارێكی تری ژیاندا، هه‌روه‌ها رێگه‌ی مامه‌ڵه‌كردنی ناباوه له‌گه‌ڵ روداوه‌كاندا، هه‌ندێك جار داهێنان تاكه كه‌سییه وه‌ك بواره‌كانی هونه‌رو زانست، هه‌ندێك جار هاوبه‌شی چه‌ند كه‌سێك یان كۆمه‌ڵێكه، پێكهاته‌كانی هاریكاری داهێنه‌رانه بریتیه له ئازادی بیروبۆچون ده‌ربڕین هه‌روه‌ها قبوڵكردنی گۆڕان به‌پێی بارودۆخ و ژینگه، هاریكاری داهێنه‌رانه چاره‌سه‌رێكی گونجاو و دادوه‌رانه‌یه بۆ ناكۆكییه‌كان، ده‌بێت بیركردنه‌وه‌ی داهێنه‌رانه بگۆڕێت بۆ میكانیزمی داهێنه‌رانه بۆ چاره‌سه‌ری ته‌نگژه‌و كێشه‌و ناكۆكیه‌كان، ئه‌ویش به بیركردنه‌وه له راو بۆچونێكی نوێ و داهێنه‌رانه و كاركردن به‌و دیده.\nئه‌مه‌ش كاتێك روئه‌دات ئه‌نجامی (1+1) بكاته 10 یان 20 یا 100 واته بۆچونه‌كان هێنده زۆرو فراوانتر ئه‌بن له‌وه‌ی 1+1 بكاته 2، بۆ گه‌شتن به‌م ئه‌نجامه ده‌بێت دولایه‌نه‌كه بیروبۆچونه تایبه‌ته‌كانی خۆیان تێبپه‌ڕێنن تا به ئومێده‌وه به‌وزه‌و داهێنانی نوێوه كار بۆ دروست بونی واقعێكی نوێی باشتر له‌واقعی پێشوتربكرێت، له پێناو به‌رژه‌وه‌ندییه گشتیه‌كاندا، زاناكان له وه‌ڵامی پرسیاری ئه‌وه‌ی بۆچی باڵنده‌كان له‌سه‌ر شێوه‌ی حه‌وت ئه‌فڕن، ئه‌وه‌یه ئه‌م فڕینه خێرایی زیاد ئه‌كات و توانای كه‌متری ئه‌وێت له‌به‌ر ئه‌وه‌ی له‌ئه‌نجامی باڵخشاندنی باڵنده له‌گه‌ڵ هه‌وادا وزره‌یه‌ك دروست ئه‌بێت یارمه‌تی فڕینی ئه‌دات هه‌روه‌ها هاوكاری ئه‌و باڵنده‌یه‌ش ئه‌كات كه له‌دوای خۆی دێت به‌م شێوه‌یه هه‌مو باڵنده‌كانی ناو ئه‌و پۆله باڵنده‌یه هاریكار ئه‌بن له‌گه‌ڵ یه‌كتری.\nهاریكاری داهێنه‌ر جیاوازه له چاره‌سه‌ركردنی ناوه‌ند، له‌چاره‌سه‌ركردنی ناوه‌نددا یان ناوه‌ڕاستدا 1 كۆ 1 ئه‌كاته 2 له‌باشترین دۆخدا ئه‌كاته 2,5 ، مه‌به‌ست له‌م ئه‌نجامه‌ش ئه‌وه‌یه كاتێك لایه‌نه‌كان شتێك له‌ده‌ست ئه‌ده‌ن، به‌ڵام هاوكاری داهێنه‌ر ته‌نیا چاره‌سه‌ری ناكۆكی نییه له‌به‌ر ئه‌وه‌ی ناكۆكیه‌كان تێئه‌په‌ڕێنێت، ئه‌و له رێگه‌ی"من" و رێگه‌ی "تۆ" باشتره له‌به‌ر ئه‌وه‌ی رێگامانه له‌به‌رئه‌وه‌ی واقعێكی باشتره له هه‌ردو واقعه‌كه‌ی ئێمه.\nبێگومان به‌ربه‌ست له‌به‌رده‌م ئه‌م بیركردنه‌وه‌یه‌دا هه‌یه وه‌ك پابه‌ند بون به بۆچونێك، به‌ربه‌ستی كه‌سی، یان وابه‌سته بون به بیركردنه‌وه‌ی باوه‌وه، ده‌بێت لایه‌نه‌كان به هه‌ستیاری و هه‌ستكردن به لاوازی مامه‌ڵه نه‌كه‌ن و بیركردنه‌وه‌یه‌كی ده‌ره‌وه‌ی بیركردنه‌وه‌ی خۆیان بۆ چاره‌سه‌ر به ئاسایی وه‌ربگرن، چاره‌سه‌ر و گه‌شتن به بارێكی گونجاو بۆ كۆمه‌ڵگه به گرنگترو سه‌ركه‌وتن بزانن نه‌ك سه‌پاندنی بۆچون.\nسود له‌م سه‌رچاوانه وه‌رگیراوه\n*ویكبیدیا الموسوعه الحره\nhttp://www.elsyasi.com/article_detail.aspx?id=67 * الصراع الدولی\n*احمد عبدالله مثنی / خوێندنه‌وه‌ی كورته‌یه‌ك له كتتێبی البدیل الثالث له نوسینی ستیفن ار كوفی\n*د. موسی نجیب معوض / التفكیر الابداعی / وتار\n*لیلی العاجیب / مفهوم الابداع / وتار


به‌ره‌و ساڵیادێكی شیرین\nبه ده‌یان چالاكیی ڕه‌زاوه ده‌بێت\nھه‌موو ساڵێك یادێكی شیرین، كه به یادی ھونه‌ری نیشتمان ناو ده‌برێت، به ده‌یان چالاكیی ڕه‌زاوه ده‌بێت، ئه‌و یاده‌ش دامه‌زراندنی ھونه‌ری حه‌وته‌می سینه‌مایه، كه ھه‌موو جیھان له‌سه‌رپێیه بۆ نیشاندانی جوانی وڵات، له چاوی كامێراكانی دا كه ساڵانێكه سه‌رگه‌رمی به دیكۆمێنت كردنی ئه‌و به‌رھه‌مانه‌یه كه نیشتمانیان جوانتر كردووه، ھه‌روه‌ھا شارستانیه‌تی ئه‌و وڵاته ته‌نیا له سینه‌مادا وه‌ك خۆی ده‌بینرێت.\n• كاتێك كه نزیك ده‌بینه‌وه له ٢٨/١٢ ھه‌موو ساڵێكدا، وڵات ڕۆحی له‌سه‌ر ده‌ست ده‌بێت بۆ ئه‌وه‌ی بتوانێت له به‌رزترین ئاستدا ئه‌و یاده مه‌زنه بكه‌ینه‌وه.\n• ئه‌گه‌ر پرسیار له‌وه بكرێت بۆچی وڵات ھێنده به عه‌شقه‌وه ده‌ڕوانێته سینه‌ما، وه‌ڵامه‌كه‌ی سانایه، چونكه ئه‌و ھونه‌ره‌یه كه ھه‌موو ده‌رگاكانی سه‌ركه‌وتنی له باوه‌ش گرتووه، یان بڵێین ئه‌و ھونه‌ره‌یه كه شۆڕش و به‌خۆدان و كه‌لتوور و داب ونه‌ریتی پاراستووه، بۆیه حه‌قێكی شه‌رعیه كه ڕێز سینه‌ماكاری وڵاتیش بگیرێت.\n• له كوردستانی خۆماندا ساڵانێكه له‌ژێر كاری ته‌قلیدی دا ئه‌و یاده به‌رز ڕاده‌گیرێت، ته‌نانه‌ت به پاساوی ھونه‌ریش ھیچ چالاكیه‌كی به‌رچاو نابینرێت، ته‌نیا ده‌سه‌ڵاتی ئێمه ئه‌وه‌یه، كه ڕێگه نه‌ده‌ین ئه‌و یاده به‌بێده‌نگی و به‌بێ نازی تێپه‌ڕێ.\n• له‌و چه‌ند ساڵه‌ی دوایشدا، قه‌یران باڵی به‌سه‌ر ئه‌و وڵاته كێشاو به ته‌واوه‌تی له ھونه‌ری سینه‌ما دابڕاین، چونكه پێشكه‌ش كردنی به‌رھه‌می نه‌مر پێویستی زۆری به ئیمكانیاتی ماددی ھه‌یه، به‌تایبه‌ت ئه‌گه‌ر بمانه‌وێ كارێك بكه‌ین له ڕووی كوالێتیه‌وه به‌رز بێت، یان چیرۆكه‌كان جوانتر بكه‌ین و جوانتر له‌خۆی بیخه‌ینه به‌ر چاوی بینه‌ر، ئه‌وه ده‌بێت به توانایه‌كی ماددی زۆره‌وه كار بۆ به‌رھه‌م ھێنانی فیلم بكه‌ین، جێگه‌ی خۆشحاڵیه كه ئێستا ھه‌نگاوه‌كانی حكوومه‌ت بۆ سڕینه‌وه‌ی ناوی قه‌یران تا دێ خێراتر ده‌بن، ته‌نانه‌ت گه‌یشته ئه‌و ئاسته‌ی ئێستا فیستیڤاڵ و كه‌رتی بیناكاری ده‌ستی كردووه‌ته به جووڵه، له‌و نێوه‌نده‌شدا ئێمه سینه‌ماكار ده‌بێت ده‌ست له ملی ھونه‌ره‌كه‌مان بكه‌ینه‌وه و به‌رده‌وام بین له داھێنانی خۆمان، له‌م قۆناغه‌شدا كه ئێستا نزیكین له ساڵیادێكی مه‌زن ده‌بێت ده‌ست بكه‌ین به ئاماده‌سازیی، به‌ڵام ئه‌مساڵ به‌شێوه‌یه‌كی جیاواز و دووركه‌وتنه‌وه له ته‌قلید.\n• بۆ ئه‌و مه‌به‌سته‌ش په‌یره‌و و پڕۆگرامی نوێ له نێو به‌ڕێوه‌به‌رایه‌تی سینه‌مای ھه‌ولێردا گوزه‌ر ده‌كات، له چه‌ند ڕۆژی داھاتووشدا به‌شێوه‌یه‌كی فه‌رمی كاره‌كان ده‌ست پێده‌كرێن، ڕه‌نگه ئه‌مجاره‌یان بۆ ھه‌موو ئاماده‌بووانی ھۆڵه سینه‌ماییه‌كان بیسه‌لمێنین له‌مه‌ودوا كاری ئێمه ته‌واو جیاواز ده‌بێت له ته‌قلید و ھونه‌ری حه‌وته‌م له ھه‌ولێر به ڕاستگۆیی ھه‌موو ڕووه‌كانی خۆی نیشان ده‌دا.


بەڤیدیۆ..لافاو لە ناوەڕاستی شاری سلێمانی دروست بوو – تۆڕی میدیایی خەڵک\nبەڤیدیۆ..لافاو لە ناوەڕاستی شاری سلێمانی دروست بوو\n2019/05/10 - 2:01 PM\nبەڕێوەبەرایەتی كەشناسی و بومەلەرزەزانی هەرێمی كوردستان ئاشكرایكرد، ئەمڕۆ باران لە سەرجەم شارەكانی هەرێمی كوردستان دەبارێت و بەو هۆیەشەوە لە چەند شارێكی هەرێم لافاو دروست بووە و بەپێی پێشبینییەكانی كەشناسیش شەپۆلەكە تاكو ئێوارەی ئەمڕۆ بەردەوام دەبێت.\nبەڕێوەبەرایەتی هاتوچۆی پارێزگەی سلێمانی تۆمارێكی ڤیدیۆیی بڵاوكردەوە كە تیایدا لە شەقامی سالم كە دەكەوێتە ناوەندی شاری سلێمانی بەهۆی زۆری باران بارینەوە لافاو دروست بووە.\nبەپێی زانیارییەكان لافاوەكە هیچ زیانێكی نەداوە، بەڵام لە ناحیەی بنگردی سەر بە قەزای دوكان هەورە بروسكە لە شوانێك دەدات و بە سەختی برینداری دەكات و دوای گەیاندنی بە نەخۆشانە لە ئێستادا تەندروستی جێگیرە.\nبەرێوەبەرایەتی گشتی كەشناسی و بومەلەرزەزانی هەرێمی كوردستانپارێزگای سلێمانیلافاو\nعەبادی گەورەترین فڕاكسیۆنی پەڕلەمانی دروست دەكات\nبەوێنە..شەپۆلی با و باران ئاستەنگی بۆ شارەدێیەكی گەرمیان دروست كردووە


هیچ زانیاریت لەسەر ژورە نهێنیەکەی قاتی دووەمی فڕۆکە هەیە؟ لێرەوە بیزانە! – تۆڕی میدیایی خەڵک\n2018/12/28 - 11:59 PM\nتا ئێستا وات زانیوه كه ئه‌و هۆڵه‌ی تۆ له فرۆكه‌دا ده‌یبینت له‌گه‌ڵ ژوری كاپتن هه‌موو فرۆكه‌كه‌یه؟ ئه‌ی تا ئێستا خه‌یاڵت بۆ ئه‌وه نه‌چووه كه ئایا خزمه‌تگوزارانی فرۆكه له كوێدا داده‌نیشن؟\nله نێو فرۆكه‌كانی Boeing 777 – 787 ژورێك هه‌یه كه ده‌كه‌وێته به‌شی سه‌ره‌وه‌ی فرۆكه‌كه و سه‌رنشینه‌كان زانیاریان له‌سه‌ری نیه، كه ئه‌و ژوره‌ش تایبه‌ته به شوێنی حه‌وانه‌وه‌ی كارمه‌ندانی فرۆكه‌كه.\nله‌و ژوره‌دا كه‌ره‌سته‌ی ته‌واوی پشوودانی تێدایه‌و ته‌نانه‌ت دوو كوری VIP یشی تێدایه بۆ كاپتنه‌كان گه‌ر بیانه‌وێت پشوو بده‌ن، هاوكات به قادرمه‌یه‌كی بچوكی شاراوه بۆی سه‌رده‌كه‌ویت.\nکۆمەڵێک تاکتیکی گرنگ بۆ ئەوەی کاتێک دەچیت بۆ جیم بەردەوام بیت و زوو وازی لێنەهێنیت\nبەزمەسات26 خولەک پێش ئێستا


بۆچی زۆرێك لەوانەی تەماشای شانۆ دەكەن تێناگەین؟\n11.09.2019 04:09 PM\nشانۆ؛ كاركردنە لەسەرگریمانەو فەلسەفەی جوانی نمایش\nژیان: رێباز محەمەد جەزا\nگرفتی شانۆ‌و زۆرێك لەبوارەكانی دیكە لەكوردستان پڕاوپڕن لەكێشە‌و گیروگرفت كەبەبڕوای من ئەم دۆزە پێویستی بە توێژینەوەی قوڵ‌و زانستی هەیە بەڵام وەك "شژرات – پڕیشك " لێرەدا چەند سەرقەڵەمێك دەخەمە ڕوو بە ئومێدی ئەوەی لەداهاتوودا ئاوڕی جدی لێبدرێتەوە، چونكە بۆ توێژینەوەی شانۆی نوێ لە" ئیپۆك – سەردەم" ی هاوچەرخدا، پێویستمان بەوەیە دڵنیابینەوە لەتێگەیشتنەكانی پێشووترمان، [ شانۆچییە؟ ] ئایا گونجاوە هەمان تێگەیشتنی پێشترمان بگوێزینەوە بۆ ئێستا ؟! یان شتێكی ترمان سەربار خستووە كەلەقۆناغەكانی ترمان جیاوازتر بێت ؟َ! یان خۆ ڕێكخستنەوەو خۆئامادەكردنێكی ترو بەرەو پێشچوون‌و گەڕان‌و پشكنینەكانمان زیاد بكەین، دیسانەوە بەقەلە قیەوە پرسیارەكانمان بكەینەوە !!\nشانۆ هونەرە، بێگومان بینەری ڕاستەقینەش شانۆیەكی هونەری دەوێت نەك شتێكی تر، كەئەمەش لەخۆیەوەو بەبێ هەوڵ وماندوو بوون دروستنابێت چونكە ڕاستەوخۆ ئەم كێشەیە پەیوەستە بە پەروەردەو كۆی سیستمەكانی كۆمەڵگە هەرلەخێزانەوە تا دواقۆناغەكانی خوێندن ئەمەجگەلەوەی بەدیوێكی تر ئەم دۆزە هەم فەلسەفی‌و هەم سیاسیشە كە هەوڵدەدەم لەداهاتوودا لەسەر ئەم بابەتە قسەیەكی زیاتر بكەم !!!\nكاتێك ئێمە خاوەنی سیستەمی شانۆ نەبین‌و چەشەی هونەریمان گوماناوی بێت كێیە دەبێتە زمانحاڵی سیستەم‌و دێت دایدەڕێژێت؟\nلەبەرئەوەی هونەربەگشتی‌و شانۆ بەتایبەتی پێویستی بەخوێندنەوەی هەمە لایەنەو فرە ڕەهەند هەیەو دەبێت تەواوی گۆشەكانی بخوێندرێنەوە نەك بە(حەملە)و بەزەبری پارەو ڕیكلام گەورە بكرێت، پێویستە وەك بابەت لەناو خەڵكدا بێت‌و هەست بەپێویستیەكەی بكرێت، چونكە هەرشتێك وەك بابەت خوێندرایەوە دەبێتە (كلتوور) بەمەرجێك خوێندنەوە درێژكراوەی بەرهەمەكان بێت . بینەرو كلتوور دوانەیەكی پێگەوە گرێدراون‌و پێویستیان بە (میراتێك ) هەیە تا بخوێندرێنەوە، چونكە فەرامۆش كردنیان دەست بەرداربوونی بەشێكە لەنمایشەكانی شانۆ .\nلەم سۆنگەیەوە ئێمە كە مێژوویەكی نزیكی شانۆیمان هەیە‌و كەمترین توێژینەوەمان كردووە، دەربارەی ئەم ڕەهەندە گرنگەی شانۆ كە لەكلتورو سیاسەت‌و فەرهەنگی ئێمەوە سەرچاوەی گرتووە بێگومان هەروا ئاسان نییە بتوانین بڕیار بدەین دەربارەی ژێرخان‌و كلتوری شانۆییمان كە خۆی قسە‌و باسی زۆری لەبارەوە دەكرێت‌و هەیە!!! ئەمەش لەئێستادا نزیكی كردووەتەوە لەمەرگ‌و بەئەنجام نەدانی توێژینەوەی پێویست‌و بە تێپەربوونی كات (مردن) ی مسۆگەردەكات . بۆئەمەش پێویستمان بە : (تیۆریزەكردن ) هەیە بەتایبەتی لەپرۆسەی بەرامبەریەك وەستانی (بینەر وكەلتور‌و شانۆ ) .\nكەواتە كاتێك لەشانۆ تێنەگەیشتین دوو هۆكاری سەرەكی هەیە : " یان ئەوەتا بەرهەمەكە كال َو كرچەو شایستەی بینین نییە !! یان ئەوەتا ئێمە چەشەی شانۆییمان لەئاستی پێویست‌و قۆناغەكەدا نییە !! " كەهەردووكیان دنیایەك قسەی جدییان پێویستەو كەس لەبارەیانەوە دەنگی لێوەنایەت . تائەوكاتەی ئەم كەڵكەڵەیە یەكلادەبیـَتەوەو شوێنی خۆی دەگرێت‌و دەگەینە ئەنجام ئێمەوەكو وەرگرێك هیچ بڕیارێكی پێش وەختەمان نیە.\nشانۆ هونەرە، بێگومان بینەری ڕاستەقینەش شانۆیەكی هونەری دەوێت نەك شتێكی تر\nبەڵام پرسیار لێرەدا ئەوەیە كاتێك ئێمە خاوەنی سیستمی شانۆ نەبین‌و چەشەی هونەریمان گوماناوی بێت كێیە دەبێتە زمانحاڵی سیستەم‌و دێت دایدەڕێژێت ؟!! ئەی خۆ وەكو هەوڵیش نادەین دەبێت بپرسین : ئەوجێگرەوەیە كامەیە كە دەبێتە (حەكەم) لەكاتی نمایشەكانی شانۆدا ؟ یان كێ بڕیار لەسەر ناسنامەكەی دەدات؟ دەكرێـت شانۆكاری هەمەجی‌و لەخۆوە بچێتە نمایشەكان‌و بەپێی پەیوەندیە كۆمەڵایەتیەكانی ئەو شانۆكارە بڕیار‌و حوكم بەسەر نمایشەكەدا بدەن ؟ .\nمەعریفەی (بینین)و چییەتیەكەی بەنا (مەكشوف – دیناو ) ی ماوەتەوە‌و كەمترین كاری لەسەركراوە كەواتە چی بۆ ئەم(تەماشاكارە بكەین ) كەهێشتا ناتوانرێت (حوكم) ی بدرێتە دەست‌و حەكەم بێت ؟ من بۆ چارەسەری ئەو گرفتە، چەند پێشنیازێك دەكەم :\n•خۆ ئامادەكردنی شانۆكاران‌و بەكێشەكردنی (روئیا) لەشانۆدا كەپێویستیە كەیەكەم جار بۆشانۆكار دواتر بۆ بینەران‌و وەرگرەكانی شانۆ .\n•بایەخدانی شانۆكاران بە ئاستی (فیكر‌و مە عریفە) یان كە لەئێستادا كاری شانۆیی نزیك بۆتەوە لەخۆش دەستی .\nلەئێستادا كاری شانۆیی نزیك بۆتەوە لەخۆش دەستی\n•بایەخدان بە ئامڕزاو پێدایستیەكانی شانۆ‌و بەكێشەنەكردنی تەكنیك كە ئەمەیان ئەركێكی دوولایەنەی نێوان ( شانۆكاران )و ( حوكمەت –میریە) .\nشانۆ بەگشتی، بەیەكێك لەماناكان كاركردنە لەسەرگریمانەو فەلسەفەی جوانی “نمایش”، ئەمەش كارێكە بەیەكێك لەجۆرەكان پەخشكەرەوەی گومانە بەسەركەرەستەو بابەتە جیاوازەكاندا . من واتێدەگەم ئەم “نمایش” انە ی كەلە كوردستان پێشكەش دەكرێن (ڕیسك) دەكەن‌و كەم وزۆر بەم ئەركانە هەستاون، بەڵام چونكە زۆر سادە كراونەتەوە تاڕادەیەك ( كێشە)و خوێندنەوەی (جوانی) لەم ئاستانەدا كە مێك گرفتاوی بوون، كەواتە ئاستەمە بەم دۆخەو بەم شێوەیەی ئێستا شانۆ هیچ رۆڵ‌و گرنگی یەكی دیار‌و بە رچاوی هەبێت لەئاستە ( فەرهەنگی‌و ژیاری‌و شارستانیەتی) كەیدا . بەڵێ كاركردن لەسەر هەرگریمانێك واتاكاركردن لەسەرفەلسەفە‌و هزر . ئەمەش وەكو لەسەرەتاوە بەڕوونی باسم كرد گومانی وەرگر لەسەر هەر ڕووداوو پێش هاتوو گریمانەیەك دەردەخات .\nئەمەش لەهەمان ئەوشوێنەوەیە كە ڕێگەی خەیاڵسازی‌و بەهای مەدەنی‌و داهێنەرانەی شانۆكاریش خۆی‌و پێدانی دەرفەتی كاربەیەكسانی هەرلە ڕووی بودجەو ستاف‌و هۆڵی نمایش‌و هتد ئەمانەش دنیایەك كێشەی دروستكردووە كەلە ستاف‌و بەرهەم‌و دەرهێنەرێكەوە بۆیەكێكی تر جیاوازی بەئەنقەست هەستپێدەكرێت كە تاكو ئێستاش جێی مشتومڕو دیالۆگە، بەڵام ئێمە چۆن لەبەرهەمێك تێبگەین كە دونیایەك هەڵاوهوریاو فریودانی لەپشتەوەیە‌و بەرهەمێكی تریش كە لەوپەڕی (جددی –ڕژدی)یەوە كاری تێداكراوە خەفەدەكرێت! لەبەرئەوە پێویستە لە”نمایش” دا بەدوای دۆزینەوەكاندا بگەرێین، لەوانەش لەڕووی ئیستاتیكی‌و بەها فەلسەفی‌و فیكری‌و مەعریفیەكان بدۆزینەوە كە گوزارشت لەجیهانێكی هەلاهەلا دەكەن، بەم پێیەش چارەسەركردنیان تەنهاوتەنها لەڕێی گەڕانەوەوە دەبێت بۆ ژینالۆژیای شانۆ كە جۆرێكە لەخۆهاوشێوەكردن بەو ئازار‌و نەخۆشییە بەردەوامەی كە لەگەڵ هاوردەكردنی بەرۆكی ئەم شانۆیەی گرتووە لەكوردستاندا.\nژنبوون، بوێریی، یاخیبوون\nپەلە لەدادگاییكردنی زەكەریا موسەویدا بكرایە 11ی سێپتێمبەر ڕووینەدەدا


پەرلەمانی كوردستان یاسای نوێی وه‌زاره‌تی شاره‌وانی و گه‌شتوگوزاری په‌سه‌ند كرد\nلە كۆبونه‌وه‌ی دوێنێی په‌رله‌مانی كوردستان به سه‌رۆكایه‌تیی د. ڕێواز فایه‌ق سه‌رۆكی په‌رله‌مان و به ئاماده‌بوونی ساسان عه‌ونی وه‌زیری شاره‌وانی و گه‌شتوگوزار یاسای نوێی وه‌زاره‌تی شاره‌وانی و گه‌شتوگوزار په‌سه‌ند كرا و هاوكات خوێندنه‌وه‌ی دووه‌میش بۆ پێشنیازه یاسای گه‌شتوگوزار له هه‌رێمی كوردستان كرا.\nوه‌زیری شاره‌وانی و گه‌شتوگوزاری حكومه‌تی هه‌رێم ئاماژەی بەوە كرد كە حكومه‌ت ده‌یه‌وێت سێكته‌ری گه‌شتوگوزار بكاته سه‌رچاوه‌یه‌كی دیكه‌ی داهاتی ناوخۆیی و پرۆژه‌یاسای گه‌شتوگوزاریش ده‌بێته هۆكاری په‌ره‌پێدان و ڕێكخستنه‌وه‌ی سێكته‌ری گه‌شتوگوزار.\nهاوكات ڕوونی كردەوە كە پرۆژه‌یاسای گه‌شتوگوزار گرنگییه‌كی زۆری بۆ ڕێكخستنه‌وه‌ی سێكته‌ری گه‌شتوگوزار ده‌بێت، چونكه تاوه‌كو ئێستا ئه‌و كه‌رته به یاسا ڕێك نه‌خرابوو، بۆیه كاتێك به یاسا ڕێكده‌خرێت، پاڵپشتییه‌كی گرنگ ده‌بێت بۆ ئه‌و كه‌رته و بۆ وه‌به‌رهێنه‌ران و ئه‌و كه‌سانه‌ی ده‌یانه‌وێت كار له‌م بواره‌دا بكه‌ن.\nوه‌زیری شاره‌وانی و گه‌شتوگوزار جەختی لەوە كردەوە كە حكومه‌تی هەرێمی كوردستان هه‌موو ئاسانكارییه‌ك پێشكه‌ش به وه‌به‌رهێنه‌ران ده‌كات بۆ ئه‌وه‌ی سه‌رمایه‌كانیان له سێكته‌ری گه‌شتوگوزاردا به‌گه‌ڕبخه‌ن، هەروەها ئاماژەی بەوە كرد كە كاركردنی سه‌رمایه له هه‌ر سێكته‌رێكدا وا ده‌كات ده‌رفه‌تی كار دروستبێت و دروستبوونی وه‌به‌رهێنانی زۆریش له‌و سێكته‌ردا به‌هۆیه‌وه ده‌رفه‌تی كار زۆر ده‌كات، حكومه‌تی هه‌رێمیش ده‌یه‌وێت سه‌رچاوه‌كانی داهاتی ناوخۆیی زیاد بكات و به‌دیلی دیكه بۆ زیادكردنی سه‌رچاوه‌كانی داهات بدۆزێته‌وه.


سوودی منال بوون بۆ ژنان - یانەی کوردکلیك\nسوودی منال بوون بۆ ژنان\n08-17-2011, 07:49 PM ژمارەى بەشداری : 1 Brwa Zaher گروپی کورد کلیک به‌رواری تۆماربوون : Dec 2010 ژماره‌ی ئه‌ندام : 22313 شوێن: ســـلـــێمانی گرنگیدان بە : هه‌رچی شایه‌نی بێت کۆی بەشداریەکان : 6,130 ته‌مه‌ن : 19 کۆی گشتی هەڵسەنگاندن : 17 سوودی منال بوون بۆ ژنان بە ووتەی توێژەران، دووگیانبوون سەرەرای ئەگەری زەررمەندبوون ، هەشت سوودی شاراوەی هەیە کە زانایان لە توێژینەوەکانیاندا بۆیان ئاشکرا بووە.\nبە پێی راپۆرتێکی ماڵپەری ” فۆکس نیوز”، ئەنجامی توێژینەوەی زانایانی زانکۆی ” بریگهام یانگ ” لە ئەمەریکا کە لە سەر 200 هەزار خانەوادە و لە 86 وڵاتی جیهان لە نێوان ساڵانی 1981 تا 2005 ئەنجامیان داوە ، پیشانی دەدات ، هەبوونی منداڵ دەبێتە هۆی :\nیەکەم : دەبێتە هۆآ دابەزاندنی پاڵەپەستۆی خوێن .\nدووەم: حەزی دایکان بۆ خوێندن و فێربوون زۆر دەکات.\nسێیەم: توانایی بیروهۆشی ئافرەتان بەرز دەکاتەوە.\nچوارەم: زیاتر بە هێزبوونی کەسایەتی ئافرەتان.\nپێنجەم: دەبێتە هۆی متمانە بە خۆبوونی زۆرتر لە ئافرەتاندا.\nشەشەم: درک کردنی زیاتر بە جوانییەکان.\nحەوتەم: دروستکردنی شادی و خۆشی بۆ دایکان.\nهەشتەم: بەرزکردنەوەی ئاستی تەرکیز لە ئافرەتاندا.\nزانایان لە توێژینەوەکانی خۆیاندا بۆیان دەرکەوتووە کە، کە ئەو خانەوادانەی کە خاوەنی منداڵن ، زیاتر لەو خانەوادانەی کە منداڵیان نییە ، تام وچێژ لە ژیان وەر دەگرن و هەست بە خۆشبەختی دەکەن.\nبە بڕوای توێژەران، هەبوونی منداڵ ، سەرمایەگوزارییەکی درێژخایەنە بۆ خۆشبەختی دایکان و باوکان.\nسه‌رچاوه په‌یجی زانیاری بۆ كورد له فه‌یسبووك\nدەتوانیت بە فەسیبوکەکەت کۆمێنت لەسەر ئەم بابەتە بنوسیت واژووBrwa Zaher"s fan page Brwa Zaher بینینی زانیاری تاكه‌كه‌سی ناردنی په‌یامی تایبه‌ت بۆ Brwa Zaher گه‌ڕان به‌دوای به‌شداریه‌كان كه نوسراوه له‌لایه‌ن Brwa Zaher «\nئێستا كاتژمێر : 12:59 AM به‌كاتی كوردستان


تورکیا دەڵێت فڕۆکەکانی چەند شوێنێـکی داعشیان لە سوریا بۆردومانکردووە\nئۆفیسی سەرۆک وەزیری تورکیا لە بەیانـنامەیەکدا ڕایگەیاند 3 فڕۆکەی جەنگی وڵاتەکەیان لە جۆری F-16S ڕۆژی هەینی لە فڕۆکەخانەی دیاربەکرەوە هەستاون و چەند شوێنێـکی داعشیان لە ناو سوریا بۆردومانکردووە لە نزیک شـاری سنووری کیلیسی تورکیا.\nبەپـێی بەیانـنامەکە فڕۆکەکان 4 بۆمبیان گرتووەتە 2 بارەگا و خاڵێـکی کۆبوونەوەی داعش.\nداوود ئۆغڵو سەرۆک وەزیری تورکیا ڕۆژی هەینی گوتی" ئەمڕۆ هێزە چەکدارەکانی تورکیا ڕێنمایـیەکانیان لە حکومەتەوە وەرگرتووە بۆ لێدانی ئەو شوێنانە کە زانیاری وردی 100% یان لەسەریان هەبووە و شوێنەکان بە تەواوی وێرانکراون."\nپاشان گوتویەتی " پەیامەکەمان ڕوون و ئاشکرایە: دەسەڵاتی تەواوم بە هێزە چەکدارەکان داوە کە هەر کەسێـک ببێتە مایەی هەڕەشە بۆ سنوورەکانی کۆماری تورکیا، ئەوا وەکو پـێویست وەڵام دەدرێتەوە بەبێ هیچ ئاگادارکردنەوەیەک."\nئەمە یەکەم جارە تورکیا هێرشی ئاسمانی لە دژی داعش ئەنجام بدات.\nجێی ئاماژەیە ڕۆژی پـێـنجشەممە چەکدارانی داعش لە دیوی سوریاوە لە ناوچەکانی نزیک ئعزازەوە تەقەیان لە هێزەکانی تورکیا کرد و سەربازێـکیان کوشت و لەشکری تورکیاش وەڵامی دابوونەوە و 3 ئۆتۆمبیلی تێـکشکاندبوون و چەکدارێکی داعشیشی کوشت.


ڕوسیا مه‌شق و ڕاهێنانی له‌شکری ده‌کات و پێکدادانیش له ئۆکرانیا به‌رده‌وامه\nڤلادمیر پوتن سه‌رۆکی ڕوسیا فرمانی مه‌شق و ڕاهێنانێکی له‌شکریی داوه به مه‌به‌ستی زانینی ئاستی ئاماده‌یی هێزه چه‌کداره‌کانی وڵاته‌که‌ی له ڕۆژئاوا و ناوه‌ڕاستی ڕوسیادا و هه‌روه‌هاش ئه‌و ناوچانه‌ی نزیک سنوری ئۆکرانیان.\nوه‌زیری به‌رگری ڕوسیا ده‌ڵێت؛ له‌شکر، هێزی ده‌ریایی، وه هێزی سه‌ربازیش به‌شدار ده‌بن له مه‌شق و ڕاهێنانه‌که‌دا بۆ تاقیکردنه‌وه‌ی ئاستی ئاماده‌یی هێزه‌کانی وڵاته‌که بۆ سه‌ر و سه‌ودا کردن له‌گه‌ڵ ئه‌و ڕه‌وشه‌ی وه‌ک مۆسکۆ ده‌ڵێت هه‌ڕه‌شه و مه‌ترسیه بۆسه‌ر ئاسایشی سه‌ربازیی ڕوسیا.\nهاوکات خۆپیشانده‌رانی سه‌ر به ڕوسیا و ئه‌وانه‌ش که لایه‌نگری ڕیبه‌رانی کاتی ئۆکرانیان له شاری سیمفرۆپۆڵ ی باشوری وڵاته‌که به یه‌کیاندا داوه.\nپێکدادانه‌کان بچوک بوون به‌ڵام خۆپیشانده‌ر هه‌بوون ده‌م و چاویان خوێناوی بووه و له‌و پێکدادانانه‌ی له باڵه‌خانه‌ی پایته‌ختی کریمیا ڕوویداوه.\nدانیشتوانی دوڕگه‌ی کریمیا به شێوه‌یه‌کی گشتی به زمانی ڕووسی قسه ده‌که‌ن و پشتیوانی مۆسکۆ ده‌که‌ن هه‌رچه‌نده که‌مایه‌تی ته‌ته‌ره‌کانیش له‌وێ ده‌ژین و هه‌ڵوێستیان دژی مۆسکۆیه.\nنیگه‌رانی هه‌ن ئۆکرانیای 46 ملیۆن که‌سی ده‌شێت ڕووبه‌ڕووی دابه‌ش بوون بێت به‌سه‌ر ڕۆژئاوا و ڕۆژهه‌ڵاتدا پاش ئه‌و چه‌ند هه‌فته‌یه‌ی خۆپیشاندان کردن که بووه مایه‌ی له‌کارخستنی سه‌رۆک ڤیکتۆر یانکۆڤیچ دۆستی ڕووسیا.\nجان کیری، وه‌زیری ده‌ره‌وه‌ی وڵاته یه‌کگرتووه‌کانی ئه‌مریکا ده‌ڵێت نابێت ئۆکرانیا ناچار بکرێت مۆسکۆ یان واشنتۆن هه‌ڵبژێرێت.\nئه‌مڕۆ چوارشه‌ممه ڕێبه‌رانی کاتی ئۆکرانیا ده‌سته‌یه‌کی تایبه‌تی هێزی ئاسایشیان هه‌ڵوه‌شانده‌وه که به هێرشکردنی خوێناوی بۆسه‌ر خۆپیشانده‌ران گوناهبار کراوه له ده‌می خۆپیشاندانه‌کانی دژی حکومه‌ته‌که‌ی یانکۆڤیچ ده‌کران.


- 5/25/2019 3:37:00 PM 3086 جار خوێندراوەتەوە\nپاش ئەوەی سەرۆک وەزیرانی بریتانیا وادەی دەستلەکارکێشانەوەی خۆی دیاریکرد، لە ئێستادا ململانێیەکی زۆر لە نێوان کاراکتەرە دیارەکانی پارتی پارێزگاراندا هەیە بۆ پڕکردنەوەی پۆستەکە، تا ئێستا پێنج كەس خۆیان کاندیدكردوە.\nبەپێی هەواڵێکی ئاژانسی رۆیتەرز، ململانێیەکی زۆر لە نێوان کاراکتەرە دیارەکانی پارتی پارێزگارانی بریتانیادا هەیە بۆ پۆستی سەرۆك وەزیرانی ئەو وڵاتە، تا ئێستاش پێنج كەس خۆیان کاندیدكردوە و دوایین کاندیدیان مات هانکۆکی، وەزیری تەندروستی بریتانیایە.\nلەناو ئەو كەسانەی كە خۆیان بۆ شوێنەكە تێرێزا مەی كاندیدكردوە، هەریەكە لە وەزیری تەنروستی و وەزیری پێشوی کابینەکەی مەی تێدایە كە دەستی لەكاركێشابوەوە، هاوكات هەریەکێک لەو کاندیدانە گرەو لەسەر رزگارکردنی بریتانیا لە قەیرانی برێگزیت و دەرکردنی لە یەکێتی ئەوروپا دەکەن.\nپێشتریش هەریەک لە بۆریس جۆنسن، وەزیری پێشوی دەرەوەی بریتانیا و جێرمی هەنت، وەزیری دەرەوەی ئێستا، رۆری ستیوارت سکرتێری پەرەپێدانی نێودەوڵەتی و ئێسار مکڤێی، وەزیری پێشوی کار و خانەنشینی خۆیان بۆ جێگرەوەی تێرێزا مەی کاندید بون.\nئەوە جگەلەوەی هەندێک کاراکتەری دیکەی وەک لیام فۆکسی، وەزیری دارایی و ستیڤ باکەر، وەزیری کاروباری برێگزیت ناویان دەهێنرا، بەڵام ئەمڕۆ لە وەڵامی رۆژنامەنوساندا رایانگەیاند، ئەوان خۆیان بەربژێر ناکەن.\nدوێنێ هەینی تێرێزا مەی، سەرۆك وەزیرانی بریتانیا رایگەیاند، حەوتی مانگی داهاتو دەستلەپۆستەكەی دەكێشێتەوە، ئەوەش بەھۆی شكستهێنانی لە پڕۆسەی دەرچونی بریتانیا لە یەكێتی ئەوروپا.\nپڕۆژەکەی تێرێزا مەی کە لەگەڵ ئەوروپییەکان رێکەوتنی لەسەر کرابو سێ جار لەلایەن پەرلەمانی وڵاتەکەیەوە رەتکرایەوە، دواتر کاتێک لە 29ی ئاداری 2019 ماوەی پرۆسەکە کۆتایهات، یەکێتی ئەوروپا ماوەکەی بۆ 31 ی ئۆکتۆبەری داهاتو درێژکردەوە.\nدوایین هەوڵی تێرێزا مەی بۆ تێپەڕاندنی قەیرانەکان پێشنیاری دوبارەکردنەوەی ریفراندۆم بو لەبەرامبەر پشتگیریکردنی پلانە نوێیەکەی، بەڵام ئەو پێشنیارەش هەرزو لەلایەن بەشێک لە ئەندامانی پارتەکەی و ئەندامانی پەرلەمانی ئۆپۆزسیۆنەوە رەتکرایەوە، ئەوەش لێکترازانی زیاتری لە نێوان پارتی پارێزگاران لێکەوتەوە و بەهۆیەوە تێرێزا مەی ناچار بە دەستلەکارکێشانەوە بو.\nهەریەکێک لەو کاندیدانە هەوڵی چونە ناو خانوی ژمارە 10 دەدەن و دەیانەوێت ببنە جێگرەوەی تێرێزا مەی و بەڵێنی تێپەڕاندنی قەیرانەکەیانداوە، هەرچەندە یەکێتی ئەوروپا رایگەیاندوە، جارێکی دیکە قسە لەسەر ئەو پلانە ناکەنەوە کە لەگەڵ تێرێزا مەی لەسەری رێکەوتون.


پووران دره‌خشه‌نده دوایین فیلمی پێشكه‌ش به ئه‌رشیڤی زانكۆی "مۆنێش"ی ئوستوڕاڵیا كرد\n"پووران دره‌خشه‌نده" له زانكۆی "مۆنێش" له شاری مێلبۆڕنی ئوستوڕاڵیا وتارێكی پێشكه‌ش كرد و فیلمی سینه‌مایی "بێده‌نگ! كچه‌كان ناقیژێنن"ی دوایین به‌رهه‌می خۆی پێشكه‌ش به ئه‌رشیڤی ئه‌م زانكۆیه كرد.\nخانمه سینه‌ماكاری كورد "پووران دره‌خشه‌نده" كه بۆ پێشكه‌ش كردنی وتار له یه‌كه‌مین كۆنفرانسی نێوده‌وڵه‌تیی زانكۆی "مۆنێش" Monash سه‌ردانی شاری مێلبۆڕنی كردووه، دوای نمایشی سه‌ركه‌وتووانه‌ی فیلمی سینه‌مایی "بێده‌نگ! كچه‌كان ناقیژێنن" ئه‌م به‌رهه‌مه‌ی خۆی پێشكه‌ش به ئه‌رشیڤی زانكۆی "مۆنێش" له شاری مێلبۆڕن له وڵاتی ئوستوڕاڵیا كرد.\nخاتوو "پووران دره‌خشه‌نده" یه‌كه‌مین كه‌س بوو كه له كۆنفرانسی نێوده‌وڵه‌تیی زانكۆی "مۆنێش"ـدا وتاری پێشكه‌ش كرد و ئاخاوتنه‌كه‌ی له لایه‌ن مامۆستایانی زانكۆ، قوتابیانی ئاماده‌بوو له هۆڵی كۆلێژی كاولفیدی زانكۆی "مۆنێش" و هه‌روه‌ها بانگهێشتكراوان و هۆگرانه‌وه پێشوازیی لێكرا.\nفیلمی سینه‌مایی "بێده‌نگ! كچه‌كان ناقیژێنن" له نوێترین به‌شداری نێونه‌ته‌وه‌یی خۆیدا كاتژمێر 30/9ی پێش نیوه‌ڕۆی رۆژی 23 ئازار / مارسی 2015 له ته‌نیشت پێشكه‌ش كردنی وتاری ئه‌م فیلمسازه كورده له یه‌كه‌مین كۆنفرانسی نێوده‌وڵه‌تیی زانكۆی "مۆنێش"ی مێلبۆڕندا نمایشكرا و له لایه‌ن خوێندكاران و بینه‌رانه‌وه پێشوازیی لێكرا.\nئه‌م كۆنفرانسه نێوده‌وڵه‌تییه به پشتیوانی رێكخراوه‌ی ئاسیایی "مۆنێش" و كۆمه‌ڵه‌ی ئێرانییه‌كانی دانیشتووی ئوستوڕاڵیا، بۆ یه‌كه‌مین جار له‌م وڵاته و به ته‌ركیز له‌سه‌ر رۆژئاوا و ئاسیای ناوه‌ندیی و په‌نابه‌ره بیانییه‌كان و به ئاماده‌بوون و پێشكه‌ش كردنی وتار له لایه‌ن كه‌سایه‌تییه به‌رجه‌سته و گرینگه نێوده‌وڵه‌تییه‌كان، له‌وانه: ده‌رهێنه‌ری ناوداری سینه‌مای ئێران خاتوو "پووران دره‌خشه‌نده"، رۆشنبیری به‌رچاوی نێوده‌وڵه‌تیی "غه‌سان هیگ"، چالاكی مافی مرۆڤ "ئارنۆڵد زابل"، "جۆرج گیتۆس" له دامه‌زرێنه‌رانی ماڵی زه‌رد له سیدنی و جه‌لال ئاباد و چه‌ندین كه‌سایه‌تیی زانستیی دیكه له كۆلێژی كاولفید له زانكۆی "مۆنێش" له شاری مێلبۆڕن له وڵاتی ئوستوڕاڵیا به‌ڕێوه‌چوو.\nفیلمی سینه‌مایی "بێده‌نگ! كچه‌كان ناقیژێنن" له ماوه‌ی ساڵی رابردوودا به ئاماده‌بوون و پێشكه‌ش كردنی وتار له لایه‌ن خاتوو "پووران دره‌خشه‌نده" له چه‌ندین زانكۆی ناوخۆیی و ده‌ره‌وه‌ی وڵاتی ئێران و ناوه‌نده كه‌لتوورییه‌كان نمایشكراوه، له‌وانه: له به‌شی "ئافره‌تان له رۆژهه‌ڵاتی ناوه‌ڕاست" له زانكۆی بێركلی له ویلایه‌تی كالیفۆڕنیا له ئه‌مه‌ریكا، زانكۆی ته‌كنیكی رۆژهه‌ڵاتی ناوه‌ڕاستی ئه‌نكارا له توركیا، زانكۆی یو. سی. ال. ای له ئه‌مه‌ریكا، زانكۆی زانستی پزیشكی تاران، زانكۆی شیراز، كۆلێژی زانسته كۆمه‌ڵایه‌تییه‌كانی زانكۆی عه‌لامه ته‌باته‌بایی تاران، زانكۆی زانستی پزیشكی ته‌ورێز، كۆلێژی ده‌رونناسی زانكۆی تاران، زانكۆی زانستی پزیشكی كوردستان، زانكۆی بابولسه‌ر و زانكۆی ئازادی ئیسلامی كه‌ره‌ج.\nئه‌م فیلمه له دوایین به‌شداریی نێونه‌ته‌وه‌یی خۆیدا به ئاماده‌بوونی "پووران دره‌خشه‌نده" له به‌شی پێشبڕكێی\nپێنجه‌مین خولی فیستیڤاڵی نێوده‌وڵه‌تیی فیلمی "مالاتیا" MALATYA له شاری ماڵاتیا له توركیا نمایشكرا و له لایه‌ن بینه‌رانی ئاماده‌بوو له فیستیڤاڵ و هه‌روه‌ها ئافره‌تانی شاری ماڵاتیاوه پێشوازیی لێكرا.\nئه‌م فیستیڤاڵه به نمایشی زیاتر له 100 فیلمی بڵندی سینه‌مایی، كورته فیلمه‌كانی چیرۆكی، دیكۆمێنتاری و ئه‌زموونی له سینه‌ماكارانی وڵاتانی جۆراوجۆری جیهان له چه‌ندین به‌شی پێشبڕكێی و ده‌ره‌وه‌ی پێشبڕكێی، له ڕۆژانی 21 تا 27ی ته‌شرینی دووه‌م / نۆڤه‌مبه‌ری 2014 له شاری مێژوویی و كه‌ڵتووری ماڵاتیا له وڵاتی توركیا به‌ڕێوه‌چوو.


ئەم هەفتەیە: 606\nئەم مانگە: 2,954\nهەستانی ڕاستەوخۆ و ستوونی فڕۆکەی F-35 ی جەنگی ئەمریکی ببینە\nلەم کلیپەی خوارەوەدا دەبینین کە چۆن فڕۆکەی F-35B ی جەنگی ئەمریکی ڕاستەوخۆ و بە ستوونی بۆ یەکەم جار لەمێژوودا لەکاتی تاقیکردنەوەی فڕۆکەکەداهەڵدەستێت و بەرەو ئاسمان بەرزدەبێتەوە. تاقیکردنەوەکە لە ڕۆژی 10 ی ئەم مانگە لە … هەمووی ببینە\nسایتی Extremetech بەم دوایی یە لە لیستێکدا گەورەترین هەڵەکانی ساڵی 2012 ی دەستنیشانکردووە کە لە بواری تەکنۆلۆجیای زانیاری ئایتیدا ئەنجام دراون، لیستەکە بەم شێوەیەیە: 1. ڕێکەوتننامەکەی نێوان Autonomy وHP لە مانگی ئۆگوستی 2011 کۆمپانیای HP … هەستانی ڕاستەوخۆ و ستوونی فڕۆکەی F-35 ی جەنگی ئەمریکی ببینەتاقیکردنەوەی یەکەم کەشتی ئاسمانی نەفەرهەڵگردرێژترین پردی تەختە لەجیهاندا لە نەرویج دروستدەکرێتزاناکان پێیان وایە گەردوون وا زوو کۆتایی نایەتزانایان بەتەمان گرێی یەکەمی نهێنی یە گەورەکەی دروستبوونی گەردوون بکەنەوەگەورەترین پێنج هەڵەی ئایتی ساڵی 2012 زادی زانست\nهەستانی ڕاستەوخۆ و ستوونی فڕۆکەی F-35 ی جەنگی ئەمریکی ببینە لەم کلیپەی خوارەوەدا دەبینین کە چۆن فڕۆکەی F-35B ی جەنگی ئەمریکی ڕاستەوخۆ و بە ستوونی بۆ یەکەم جار لەمێژوودا لەکاتی تاقیکردنەوەی فڕۆکەکەداهەڵدەستێت و بەرەو ئاسمان بەرزدەبێتەوە. تاقیکردنەوەکە لە ڕۆژی 10 ی ئەم مانگە لە فڕۆکەخانەی سەربازی پاتوکسێنت ڕیڤەرەوە کە دەکەوێتە ناوچەی ماریلاند لە کەنارەکانی ڕۆژهەڵاتی ئەمریکا ئەنجامدرا و فڕۆکەکە لە وەچەی ئەو فڕۆکانەیە کە … زیاتر بخوێنەرەوە »\nبەستەری هەمیشەیی بۆ ئەم بابەتە: http://zadizanst.com/archives/1047


کامیان باشترە؟ ئاڵوگۆڕی دراوەکان یاخود پشکی کۆمپانیاکان؟ - TNFX - Leading Online Forex Broker - Forex Trading\nنیشاندەری داکس Dax30 لە 30دیسەمبەری1987 دروستکراوە، کاتێک کە دەستی پێکرد نرخە بنەڕەتیەکەی 1000بوو، داکس نیشاندەری نرخی 30 کۆمپانیای یەکەمی ئەڵمانی دەکات لە ڕووی قەبارەی ئاڵوگۆڕ وسەرمایەی بازاڕەوە، DAX کورتکراوەی Deutscher Aktienindex وە بە مانای نیشاندەری پشکی کۆمپانیا ئەڵمانیەکانە بە زمانی ئەڵمانی. وە لە 24ی نۆڤەمبەری 2020 ژمارەی ئیندێکسەکە گۆڕا بە زیادکردنی 10 کۆمپانیای تر لە گەورەترین کۆمپانیاکان لە وڵاتدا وبوو بە ئیندێکس DAX40،\nئەم دراوانە بۆ مەبەستێکی زۆر دەگۆڕدرێن، بەڵام دیارترین مەبەست کە بازرگانانی فۆڕکس بەدوایدا هاتوون بۆ قازانجکردن لەو جیاوازی نرخەی کە ئاستەکانیان کاریگەرن بە هەڵئاوسانی بازاڕ و گۆڕانکاری بەردەوام لە خواست و دابینکردندا، کە ئەمەش لە بەرامبەردا کار دەکاتە سەر ئاستی نرخەکانی ئەم دراوانە.هەرچەندە دەرفەتەکان لە بازاڕی فۆرێکس لە ماوەیەکی کورتدا بۆ قازانجە بەرزەکان بەردەستن، بەڵام مەترسیەکان هەروەها زیاد دەبن کاتێک کە بە سەرکێشی خێرای پێشبینی لەسەر قەبارەی گرێبەستە گەورەکان تێدەکۆشن.\nبازاڕی سەرمایە ئەو شوێنەیە کە پشکەکانی کۆمپانیا هاوبەشەکان دەتوانن بیکڕن و بفرۆشرێن، کە گەڕانەوەکە یان لە ڕێگەی پشکە دابەشکراوەکانەوە لە ماوەی دیاریکراودا بێت، یان بە کۆکردنەوەی جیاوازی نرخی کڕین و فرۆشتن کە لە ئەنجامی بەهای بازاری بەرزی کۆمپانیاکە و بەهای بەرزی پشکەکانی.خەڵک دەتوانن پشکەکان بفرۆشن یان بیکڕن لە ڕێگەی ئاڵوگۆڕی ناوەند یان دەرەوەی ئاڵوگۆڕەوە و ئەمەش ڕێگە بە بازرگانەکان دەدات بۆ گەیشتن بە سەرمایە لە بەرامبەر هەر لایەنێکی سێیەم کە خاوەنی ئەو کۆمپانیایە بێت کە چووە ناو بازرگانیەوە.\nبازاڕی سەرمایە دەرفەتێکی زۆر بۆ خەڵک دابین دەکات بۆ ئەوەی وەبەرهێنەکان داهات زیاد بکەن بەبێ ئەوەی هیچ جۆرە مەترسییەکی زۆر لە بازرگانییەکانیاندا هەبێت وبازرگانی یارمەتی هەندێک کۆمپانیا بدات بە شێوەیەکی بەرچاو فراوان بێت لەگەڵ ئەگەری بازرگانیکردن بۆ هەندێک کەس و ناڕەحەتی بۆ هەندێکی تر.\nخەڵک دەبێت لە بیریان بێت کە بازرگانیکردن لە بازاڕی سەرمایەدا هەندێک مەترسی نەرێنی هەیە کە هەرچەندە بچووک یان گەورە بێت پشت بە بڕی پشکە کڕدراوەکان دەبەستن وزۆر حاڵەتیش دەرکەوتووە کە پارەیان لە ژینگەی بازرگانیدا لە دەست داوە بۆیە وریا بن\nئەگەر کەسێک لە ماوەیەکی کورتدا بەدوای قازانجدا بگەڕێت، بازرگانی کردن لە بازاڕی فۆرس باشترین گونجاوە بۆ تۆ بۆ گەیشتن بە ئامانجەکان، بەتایبەتی ئەگەر بازرگانەکە بتوانێت ئەو مەترسییە بگرێتە بەر.\nلە کۆتاییدا، پێویستە کەسێک ڕەچاوی زۆر وریای بژاردەکان بکات بۆ ئەوەی هەموو ئەو کۆڵەکانەی کە بازاڕ پێکدێنن دیاری بکات پێش ئەوەی دەست بکات بە جێبەجێکردنی هەر یەکێک لە پلانی بازرگانی جیاواز.بە بێ گوێدانە ئەو جیاوازیانەی کە بازرگانی کۆگا جیاوازی هەیە لەگەڵ بازرگانی دراو، دوای ئەوەی بڕیاری خۆت لەسەر یەکێک لەوانە دەدەیت کە لەسەر بنەمای پشتبەستنێکی گونجاو دەبێت بە هەلومەرجی خۆت لە نێوان\nئاستی ئەزموون، سەرمایە وهەڵبژاردنی دروستی نێوەندگیرەکەی تۆ.\nنیشاندەری داکس چییە DAX40؟


رووداو وردەکاری وازهێنانی سێ سەرکردەی گۆڕان لەکارەکانیان بڵاودەک\nرووداو وردەکاری وازهێنانی سێ سەرکردەی گۆڕان لەکارەکانیان بڵاودەکاتەوە\nلەلایەن ئەرکان عەلی 12/7/2018\nقادری حاجی عەلی ، عەبدوڵڵا کوێخا موبارەک و عوسمان حاجی عەلی\nلە حەوت كاژێر كۆبوونەوەی جڤاتی نیشتمانی بزووتنەوەی گۆڕان گەورەترین بڕیارێك كەتێیدا درابێت، بەستنی دووەم كۆنگرەی نیشتمانی بزووتنەوەكەیە كە بەپێی زانیارییەكانی رووداو، راستەوخۆ دوای هەڵبژاردنەكانی كوردستان گرێی دەدەن. سێ سەرکردەی بزووتنەوەکەش نیگەرانن و پەرلەمانتارێکی گۆڕانیش دەڵێت، دەبێت گوێ لە داواكاری و سەرنجەكانیان بگیرێت.\nلە راگەیێندراوی کۆتایی جڤاتی نیشتمانی کوردستان لەبارەی بەستنی کۆنگرەی بزووتنەوەکەوە هاتووە، بەئامانجی نوێبونەوە و زیاتر رێکخستنەوەو تۆکمەکردنی پرۆسەی بڕیارو بەڕێوەبردن لەگۆڕاندا، راستەوخۆ دوای هەڵبژاردنەکانی پەرلەمانی کوردستان و ئەنجوومەنی پارێزگاکان، پرۆسەی هەڵبژاردنە ناوخۆییەکانی گۆڕان لە هەموو ئۆرگانەکاندا دەستپێدەکات و تەواوی پۆستەکان بۆ گۆڕانکاری کراوە دەبن. هەر پاش ئەوەش لە نزیکترین کاتدا دووەمین کۆنفرانسی نیشتمانی گۆڕان ئەنجام دەدرێت.\nئەم بڕیارە زۆرتر گوشاری ئەو كەسانەی پێوە دیارە كە دوومانگە لە بزووتنەوەكە نیگەرانن و لەماڵەوە دانیشتوون، لەنێویاندا قادری حاجی عەلی، عوسمانی حاجی مەحموود و عەبدوڵا كوێخا موبارەك كە سێ سەركردەی خاوەن لایەنگرەكانی گۆڕانن. ئەندامانی جڤات پێیان باشبووە هەر چۆنێك بێت، نابێت رێگەبدرێت ئەو زویربووانە، دەستبەرداری گردەكە بن.\nشاخەوان رەئوف، ئەندامی جڤاتی نیشتمانی بزووتنەوەی گۆڕان بە تۆڕی میدیایی رووداوی راگەیاند: "ئەو برادەرانە هەندێك تێبینییان هەیە و خۆیان خاوەنی گۆڕانن، بۆیە دەشگەڕێنەوە بۆ ناومان. بەڵام ئەمڕۆ كۆبوونەوە تایبەت نەبووە بەو پرسە".\nگلەیی سەركردەكانی گۆڕان، لەسێ بواردایە وەك دەڵێن ناڕوونی داهات و خەرجی گۆڕان، لاوازی رۆڵی رێكخەری گشتی و خانەی راپەڕاندن، دەستبەسەرداگرتنی راگەیاندنەكانی بزووتنەوەكە لەلایەن یەك تاقمی بچووكەوە.\nشیركۆ حەمە ئەمین، پەرلەمانتاری بزووتنەوەی گۆڕان بە تۆڕی میدیایی رووداوی راگەیاند: "ئەو برادەرانەی كە زیز بوون هەموو كەس شاهیدە كە چەند پاك و گرنگن بۆ گۆڕان، بۆیە دەبێت گوێ لە داواكاری و سەرنجەكانیان بگیرێت".\nرووداو زانیویەتی، چەند رۆژێك پێشتر عومەری سەید عەلی، مستەفای سەیدقادر و جەلال جەوهەر سەردانی ناڕازییەكانیان كردووە، بەڵام ئەنجامی سەردانەكیان بڕوای لای ئەوان دروست نەكردووە بگەڕێنەوە بۆ سەر كارەكانیان.\nقادر حاجی عەلی، خاوەن پێگەیەكی فروانی لایەنگرانی گۆڕانە لەناو شاری سلێمانی، عوسمان حاجی مەحموود لە سنووری گەرمیان بە بڕبڕەی پشتی گۆڕان ناودەبرێت، عەبدوڵای كوێخا موبارەكیش لە دەڤەری چەمچەماڵ بەهەزاران لایەنگری هەیە و دوورکەوتنەوەی ئەو کەسایەتییانە بەلای لایەنگرانی گۆڕانەوە گورزێکی کوشندە دەبێت بۆ بزووتنەوەکە.\nنیشانەکردن : گۆڕان ,\n35440 ژمارەی بینین


وەک پێداچوونەوەی ٠١:٤٦، ٢٢ی کانوونی یەکەمی ٢٠٠٨ (بینینی سەرچاوە)\n
پێویستە ئەوە بزانرێت پێش ئەوەی کە بیر لە پرسیارێکی لەو شێوەیە بکەیتەوە ئەویش ئەوەیە: کە لە جیهانی لینوکسدا شتێک نییە کە پێی بوترێت ئەم دابەشکردنە باشترینیانە بەڵکو ئەوەی گرنگە ئەوەیە کە ئایا ئامانجی تۆ چییە لە بەکارهێنانی لینوکس.\n
لێرەدا هەوڵ ئەدەین هەندێ زانیاری بخەینەڕوو بەکورتی تاوەکو ئاسانکاری بکات لەوەی کە بتوانیت یەک لە دابەشکردنەکان هەڵبژێریت کە تۆ مەبەستتەو ئەو ئامانجە ئەپێکێت کە لە هزرو هۆشی تۆدا هەیە.\n
لێرەدا هەوڵ ئەدەین هەندێ زانیاری بخەینەڕوو بەکورتی تاوەکو ئاسانکاری بکات لەوەی کە بتوانیت یەک لە دابەشکردنەکان هەڵبژێریت کە تۆ مەبەستتەو ئەو ئامانجە بپێکێت کە لە هزرو هۆشی تۆدا هەیە.


حوکمی ئێعدامی حەبیبوڵا لوتفی هەڵوەشایەوە | مەسعوود مەناف|Masoud Manaf\nماڵه‌وه > NNSROJ\t> حوکمی ئێعدامی حەبیبوڵا لوتفی هەڵوەشایەوە\n30 ئاب 2015 له 10:13\nتوقف حکم اعدام حبیب الله لطیفی با عفو رهبری\nخبرگزاری هرانا – حکم اعدام زندانی سیاسی حبیب الله لطیفی با عفو رهبری متوقف شد.\nبه گزارش خبرگزاری هرانا، ارگان خبری مجموعه فعالان حقوق بشر در ایران، حکم اعدام زندانی سیاسی، حبیب الله لطیفی پس از تقاضاهای مردمی و عفو رهبری جمهوری اسلامی متوقف شد.\nمحمدصالح نیکبخت وکیل این زندانی سیاسی با اعلام این خبر به خبرگزاری هرانا اعلام کرد که مجازات این زندانی سیاسی به زودی از اعدام تبدیل به مجازات دیگری خواهد شد.\nحوکمی ئێعدامی حەبیبوڵا لوتفی هەڵوەشایەوە | كوردی پۆست\nشەشەمین کۆبوونەوەی پێنج حیزبەکە بەڕێوەدەچێ تورکیا بۆمبارانی بنکەکانی داعشی کرد


كه‌ركوك؛ یه‌كه‌ی قه‌سته‌ره‌ی دڵ كرایه‌وه\nرۆژی 15/4/2014، به‌ئاماده‌بوونی د. نه‌جمه‌دین كه‌ریم پارێزگاری كه‌ركوك و د. سه‌باح ئه‌مین به‌ڕێوه‌به‌ری گشتیی فه‌رمانگه‌ی ته‌ندروستی كه‌ركوك‌و ژماره‌یه‌ك له‌پزیشكانی نه‌خۆشخانه‌ی ئازادی فێركاری، یه‌كه‌ی قه‌سته‌ره‌ی دڵ كرایه‌وه كه‌بۆ یه‌كه‌مجاره ئه‌م یه‌كه‌یه بكرێته‌وه.\nد. نه‌جمه‌دین كه‌ریم پارێزگاری كه‌ركوك رایگه‌یاند: به‌بۆنه‌ی كردنه‌وه‌ی یه‌كه‌ی قه‌سته‌ره‌ی دڵ له‌نه‌خۆشخانه‌ی ئازادی فێركاری پیرۆزبایی خۆی له‌دانیشتووانی كه‌ركوك كرد، چونكه پێشتر خه‌ڵكی شاره‌كه به‌مه‌به‌ستی قه‌سته‌ره‌كردنی دڵ سه‌ردانی شاره‌كانی هه‌رێمی كوردستان‌و پارێزگای به‌غداو ده‌ره‌وه‌ی وڵاتیان ده‌كرت.\nوتیشی: مه‌شق به‌و كادیرانه‌ش كراوه كه ئامێری قه‌سته‌ره‌كه به‌كار ده‌هێنن‌و پزیشكێكی پسپۆر تایبه‌ت به‌مكاره دابین ده‌كرێت‌و ئێمه‌ش دۆست‌و هاوڕێ خۆمان هه‌یه له‌وڵاتی ئه‌مریكا هه‌ر ماوه‌ی جارێك ده‌یانهێنن بۆئه‌وه‌ی هاوكاری پزیشك‌و نه‌خۆشه‌كانی كه‌ركوك بدات.\nهاوكات د. سه‌باح ئه‌مین به‌ڕێوه‌به‌ری گشتیی فه‌رمانگه‌ی ته‌ندروستی كه‌ركوك پێیڕاگه‌یاندین: كردنه‌وه‌ی یه‌كه‌ی قه‌سته‌ره‌ی دڵ له‌نه‌خۆشخانه‌كه گرنگییه‌كی تایبه‌تی ده‌بێت‌و بێ به‌رامبه‌ر قه‌سته‌ره بۆ نه‌خۆش ده‌كرێت، هه‌روه‌ها له‌به‌رنامه‌یاندایه یه‌كه‌كه بكه‌نه سه‌نته‌رێكی گه‌وره، وتیشی: تێچووی یه‌كه‌كه ملیۆنێك‌و حه‌وت سه‌دو هه‌ژده هه‌زار دۆلاره، له‌لایه‌ن وه‌زاره‌تی ته‌ندروستی عیراقه‌وه بۆی دابینكراوه، به‌ڵام شوێن و پێداویسته‌كانی ئامێره‌كه له‌سه‌ر بوودجه فه‌رمانگه‌ی ته‌ندروستی كه‌ركوك ده‌بێت.


دوورکاعه‌ت نوێژی سونه‌ت پێش نوێژی جومعه :: ماڵپه‌ڕی فه‌رمووده\nدوورکاعه‌ت نوێژی سونه‌ت پێش نوێژی جومعه\nالحمدلله وصلاة و سلام على رسول الله أما بعد:\nله‌سه‌ر ده‌مى ئه‌مڕۆماندا سونه‌ت و بيدعه(زيادكراو له‌دين) له‌خه‌ڵك تێكه‌ڵ بووه ئه‌وه‌ش وه نه‌بێت خه‌تاى خه‌ڵك بێت، به‌ڵكو خه‌تاى ئه‌و كه‌سانه‌يه كه ئه‌م خه‌ڵكه چه‌ندين ساڵه شتيان ليوه‌ر ده‌گرن و فير ده‌بن، ئه‌وانيش پێشه‌واى گومڕاكه‌رن كه‌وا پێغه‌مبه‌ر(صلی الله علیه‌وسلم )ده‌فه‌رمووێت:((أنما أخاف على أمتى أئمتة المضلين))(رواه مسلم) واته:(ئه‌وه‌ى من لێى ده‌ترسم له ئومه‌ته‌كه‌م پێشه‌واى گومڕاكه‌رن).\nمن بۆ يه ئه‌م بابه‌ته‌م هه‌ڵبژارد چونكه به‌ڕاستى خه‌ڵكى زۆر واده‌زانن كاتێك مه‌لا دێته ناو مزگه‌ت و بانگده‌ر هه‌ڵده‌ستێت ده‌ڵێت:(صلوا سنة الجمعة رحمكم الله )واته سونه‌تى جومعه بكه‌ن ره‌حمه‌تى خوداتان ليبێت،ئه‌وه‌سونه‌تێكى گه‌وره‌يه‌و ده‌بێت بكرێت،بۆيه من ده‌مه‌وێت ئه‌وه روون بكه‌مه‌وه ئايا ئه‌م دوركعات نوێژه سونته يان داهێنراوه.\nبێگومان ئه‌م دوور كعاته‌ى كه پێش جومعه ده‌كرێت داهێناراوه له‌دين وه شتى داهێنراويش له‌دين به‌هه‌موو جۆرێك ڕه‌ت ده‌كرێته‌وه و وه‌ر ناگيرێت وه‌كو پێغه‌مبه‌ر (صلی الله علیه‌وسلم ) ده‌فه‌رمووێت (كل بدعة ضلاله وكل ضلالة في النار)(مسلم) واته: (هه‌موو داهێنراوێك گومڕاييه وه‌هه‌موو گومڕايه‌كيش بۆ ئاگره) بابچن بزانين زانايان چى ده‌ڵێن له‌باره‌ى ئه‌م دوو ركعات نوێژه‌وه.\nإبن القيم له‌په‌ر تووكى (زاد المعاد) ده‌فه‌رموو ێت:((ومن ظن أنهم –أي صحابة –كانوا إذا فرغ بلال من الأذان قاموا فركعوا ركعتين فهو أجهل الناس بالسنة)) واته:(هه‌ركه‌سێك وابزانێت هاوه‌ڵانى پێغه‌مبه‌ر كاتێك بيلال له‌بانگ ته‌واو بوايه هه‌ڵده‌ستان و دوركعات نوێژيان ده‌كر ئه‌وه جاهيلترين كه‌سه به‌سونه‌ت) . واته به‌راستى ئه‌م شته له‌سونه‌ت دانيه بۆ يه ئه‌وه‌ى وابزانێت سوونه‌ته ئه‌وه هيچ شاره‌زايى له‌سونه‌تى پێغه‌مبه‌ر(صلی الله علیه‌وسلم ) دانيه، وه‌هه‌روه‌ها حفافظ العراقى له (نيل الأوطار) ده‌فه‌رمووێت:( لم ينقل عن النبي (صلی الله علیه‌وسلم ) أنه كان يصلى قبل الجمعة،لأنه كان يخرج اليها ،فيؤذن بين يديه ثم يخطب) واته:(له‌پێغه‌مبه‌ره‌وه پێمان نه‌گه‌يشتووه كه‌وا پێش جومعه نوێژى كردبێت به‌ڵكو ده‌هاته ناو مزگه‌وت بانگ ده‌دراو ڕاسته‌و خۆ ده‌ستى ده‌كرد به وتار دان)وه‌ئه‌گه‌ر بڵێن ده‌كرێت له‌ماڵه‌وه‌ى كردبى، ئه‌وه ئێمه ده‌ڵێن ئه‌ى بۆ دايكيانى ئيمانداران ئه‌م هه‌موو عيباده‌ته‌ى پێغه‌مبه‌ريان(صلی الله علیه‌وسلم )بۆ ئێمه نه‌قل كردوه كه‌چى ئه‌م دوركعاته‌يان نه‌قل نه‌كردووه؟؟ كه‌واته راستيه‌كه‌ى ئه‌وه‌يه داهێنراوه ، هه‌روه‌ك أبو شامه له‌په‌رتووكى(الباعث علي أنكار البدع والحوادث) ده‌فه‌رمووێت: ((فإن قلت :لعله صلى في بيته بعد زوال الشمس ثم خرج،قلت:لو جرح ذلك لنقله أزواجه رضي الله عنهن،كما نقلن سائر صلواته في بيته ليلا ونهارا،وكيفية تهجده وقيامه بالليل،وحيث لم ينقل شيء من ذالك فالأصل عدمه،ودل على أنه لم يقع وأنه غير مشروع.)) واته:(ئه‌گه‌ر بڵێيى:له‌ماڵه‌وه كردويه‌تى دواى لادانى ڕۆژ دواتر ده‌رچووه- واته ده‌رچوه بۆ وتاردان- ئه‌گه‌ر ئه‌مه‌ى بكرادايه ئه‌وه خێزانه‌كانى بۆئێمه‌يان نه‌قل ده‌كرد،وه‌ك چۆن هه‌موو نوێژه‌كانيان به‌شه‌و ڕۆژوچۆنيه‌تى هه‌ستانه‌وه‌ى شه‌وانه‌ى و شه‌و نوێژكردنى به‌شه‌و بۆئێمه نه‌قل كردووه،كه‌چى هيچ شتێكيان ده‌رباره‌ى ئه‌مه نه‌قل نه‌كردووه،بۆيه راست وايه نيه ،وه‌ئه‌مه به‌ڵگه‌يه كه نه‌كراوه وه شتێكى رێگه پێنه‌دراوه).\nوه أما ئه‌وه فه‌رمووده‌ى كه أبو الحسن عبد الرحمان بن محمد بن يسار له(حةديثى أبي القاسم علي بن يعقوب) له إسحاق بن إدريس ريوايه‌تى كردووه ،ثنا عاصم الأحول عن نافع عن عائشة-رضي الله عنها مرفوعا بلفظ:( كان يصلي قبل الجمعة ركعتين في أهله) ئه‌وه فه‌رموو ده‌يه‌كى هه‌ڵبه‌ستراو و باطلة،إسحاق أبن أدريسي تێداية،أبن معين له‌باره‌يه‌وه ده‌فه‌رمووێت(كذاب يضع الحديث) واته: ( درۆزنه و حديث هه‌ڵده‌به‌ستێت)،وه‌مه‌ده‌نى وازى لێهێناوه وه‌الدارالقطني ده‌ڵێت:(منكر الحديث)واته:فه‌رمووده‌يه‌كى منكره بۆزياتر زانيارى ته‌ماشاى(ميزان الأعتدال)و(لسان الميزان)بكه.\nوه‌هه‌روه‌ها فه‌رمووده‌يه‌كى تر هه‌يه كه أبوداود له سننه كه‌ى به‌ژماره (1272) و أبن الماجة به‌ژماره(1157) له أبو أيوب الأنصاري ريوايه‌تى ده‌كه‌ن:(أَرْبَعٌ قَبْلَ الظُّهْرِ لَيْسَ فِيهِنَّ تَسْلِيمٌ تُفْتَحُ لَهُنَّ أَبْوَابُ السَّمَاءِ) وه له أبن ماجة (لَا يَفْصِلُ بَيْنَهُنَّ بِتَسْلِيمٍ وَقَالَ إِنَّ أَبْوَابَ السَّمَاءِ تُفْتَحُ إِذَا زَالَتْ الشَّمْسُ)ئه‌م فه‌رمووده‌يه فه‌رمووده‌يه‌كى زه‌عيفه، النووي~ ده‌ڵێت : (ضعفه يحيى القطان ، وأبو داود ، والحفاظ ، ومداره على عبيدة بن معتب ، وهو ضعيف بالاتفاق ، سيء الحفظ )"خلاصة الأحكام ومهمات السنن" (1/538) .وه‌هه‌روه‌ها ئه‌گه‌ر صه‌حيحيش بن ئه‌وه به‌ڵگه‌نين بۆ ئه‌م دوركعاته .\nوه‌ئه‌و حديثه ى كه ابن ماجه ده‌رى هێناوه له ابن عباس ده‌فه‌رمووێت:(كان النبي_(صلی الله علیه وسلم )_ يركع قبل الجمعة أربعا،لايفصل في شيء منهن) ئه‌وه أسناده‌که‌ی زۆر لاوازة: الزيعلى لة(النصب الرايه)وة وأبن الحجر لة(تخليص) وه نه‌وه‌وى له (خلاصة) دا ده‌ڵێن: (حه‌ديسێكى باطله)، وه‌له‌م بابه دا حه‌ديسى زۆرى ديكه هه‌يه كه‌هه‌موويان له‌إبن عباسه‌وه گێڕدراونه‌ته‌وه هه‌رهه‌موويان الحافظ به‌لاوازى داناون له فتحدا.وه سه‌يرى (سلسلة أحاديث الظعيفة) بكه ژماره‌ى فه‌رمووده (1001)\nوه هه‌روه‌ها هيچ كام له سه‌ر مه‌زهه‌به‌كان ئامه‌ژه‌يان به‌و دوركعاته و سونه‌تى پێش جومعه نه‌كردووه كه ئه‌مه راى مالك و شافعى و زۆربه‌ى هاوه‌ڵه‌كانيه‌تى وه‌هه‌ر وه ها مه‌زهه‌بى أمام أحمديش به‌هه‌مان شێوه العراقى ده‌ڵێت:(( ولم أر للأئمة الثلاثة ندب سنة قبلها)) واته :(هيچ يه‌ك له‌و سێ أمامانه‌م نه‌بينيوه دانى به‌سوونه‌تى پێش جومعه دانابێ)، وه المناوى له(الفيض القدير)ده‌ڵێت :(ولذلك لم يرد هذه السنة المزعومة ذكر في كتاب(الأم)للإمام الشافعي،ولافي(المسائل أحمد)ولا عن غيرهما من الأئمة المتقدمين فيما علمت،ولهذا فإني أقول:إن الذين يصلون هذه السنة؛لاالرسول.اتبعوا،ولا الأئمة قلدوا،بل قلدوا المتأخرين الذين هم مثلهم في كونهم مقلدين غير مجتهدين،فأعجب لمقلد يقلد مقلدا!!) واته:(له‌به‌ر ئه‌وه ئه‌م به‌ناو سونه‌ته باس نه‌كراوه نه له په‌ر تووكى الآم ى أمامى شافعى وه‌نه له په‌ڕتووكى مسائلى اڵامامى أحمد داباس نه‌كراوه وه له‌هيچ أمامێكى تريى پێشوتريش نه‌يان ووتوه ئه‌وه‌ى من زانيبم،جاله‌به‌ر ئه‌وه من ده‌ڵێم ئه‌وانه‌ى ئه‌م سونه‌ته ده‌كه‌ن ئه‌وه نه‌شوێن پێغه‌مبه‌ر(صلی الله علیه وسلم ) كه‌وتون وه‌نه ته‌قليدى أمامه‌كانيان كردۆته‌وه به‌ڵكو ته‌قليدى هه‌ندێك له‌وانه‌ى تازه‌ن ئه‌وانه‌ى وه‌كو خۆيانن كه مقلدى مجتهد نين،جامن سه‌يرم دێت له مقلدێك ته‌قليدى مقلدێك بكاته‌وه) وة أمام شوكانى له په‌رتووكى(النيل الأوطار) ده‌ڵێت:( عن القاظى أبي بكر بن العربي قوله)(إن الحنيفة والشافعي يقولون:لايصلي قبل الجمعة))واته:(له‌قاضى ئه‌بوبه‌كره‌ى كورى أبن العربى ده‌لێت:(أمام حنيفة و أمام شافعى ده‌ڵێن:پێش جومعه نوێژ ناكرێت).\nئه‌م دوركعاته زانايانى ئه‌مڕۆ له‌باره‌ى ده‌لێن:\nقال شيخ ابن عثيمين~ْ:((وأما ما يفعله بعض الناس الجهال إذا قارب وقت الزوال ودخل وقت مجيء قاموا يصلون مع أنهم جلوس قبل ذلك فهذا خطأ عظيم،لأنهم قاموا وقت النهي الذي نهى النبي(صلی الله علیه وسلم)عن الصلاة فيه))شرح صحيح البخارى واته:( ئه‌وه‌ى كه ئيستا هه‌ندێك خه‌ڵكى نه‌زان ده‌يكه‌ن كه كاتى زه‌وال هات وه‌كاتى هاتنى ئيمامه ئه‌وه هه‌ڵده‌ستن نوێژده‌كه‌ن له‌گه‌ڵ ئه‌وه‌ى كه دانيشتوون به‌ڕاستى ئه‌وه هه‌ڵيه‌كى گه‌وره‌يه له‌به‌ر ئه‌وه‌ى له‌كاتێكدا هه‌ڵده‌سن نوێژ ده‌كه‌ن كه‌پێغه‌مبه‌ر (صلی الله علیه وسلم) نه‌هی کردوه له‌م کاته دا نوێژ بكرێت).\nوه‌كاتێك پرسيار كرا له الشيخ عبد العزيز بن باز~ له‌باره‌ى ئه‌م دوو ركعت نويژه و وه‌ئه‌م فه‌رمووده‌يه‌شيان بۆ خوێنده‌وه(بين كل أذانين صلاة بين كل أذانين صلاة) به‌م شيوه‌يه وه‌ڵامى دايه‌وه:\n(( لا أعلم في الأدلة الشرعية ما يدل على استحباب هاتين الركعتين؛ لأن الأذان المذكور إنما أحدثه عثمان بن عفان رضي الله عنه في خلافته لما كثر الناس في المدينة، أراد بذلك تنبيههم على أن اليوم يوم الجمعة، وتبعه الصحابة في ذلك، ومنهم علي رضي الله عنه واستقر بذلك كونه سنة؛ لقول النبي صلى الله عليه وسلم: "عليكم بسنتي وسنة الخلفاء الراشدين المهديين فتمسكوا بها وعضوا عليها بالنواجذ"، وقد ذهب بعض أهل العلم إلى شرعية الركعتين بعد هذا الأذان. لعموم قول النبي صلى الله عليه وسلم: "بين كل أذانين صلاة بين كل أذانين صلاة" ثم قال في الثالثة: "لمن شاء".\nوالأظهر عندي أن الأذان المذكور لا يدخل في ذلك. لأن مراد النبي صلى الله عليه وسلم بالأذانين: الأذان والإقامة. فيما عدا يوم الجمعة، أما يوم الجمعة فإن المشروع للجماعة أن يستعدوا لسماع الخطبة بعد الأذان))\nهيچ به‌لگه‌يه‌كى شه‌رعيم نه‌زانيوه له‌م باره‌يه‌وه كه‌به‌ڵگه بێت له‌سه‌ر كردنى ئه‌م دور كعاته، له‌به‌ر ئه‌وه‌ى ئه‌و بانگه‌ى كه‌باس ده‌كرێت ئه‌وه عثمانى كوڕى عفانْ} دای هێنا له‌كاتى خيلافه‌تى خۆى ئه‌ويش له‌به‌ر ئه‌وه بوو خه‌ڵك زۆر ببو له‌مه‌دينه،ئه‌ويش ويستى به‌م كاره خه‌ڵك ئاگادار بكاته‌وه كه‌ئه‌مرۆ جومعيه،وه هاوه‌ڵانيش شوێنى كه‌وتن له‌م هاوه‌ڵانه‌ش أمام على } له‌به‌ر ئه‌وه بوه سوننه‌ت له‌به‌ر ووته‌ى پێغه‌مبه‌ر (صلی الله علیه وسلم )(شوين سونه‌تى من و خلفاء راشدين رێنيشانراوه‌كان بكه‌ون ده‌ستى پێوه بگرن وه به ددانه‌كانتان گازى ليبگرن-واته سور بن له سه‌رى-)،وه‌هه‌ندێك له أهلى عيلم راى وايه كه ئه‌م دوو ركعاته هه‌يه به‌به‌ڵگه‌ى ووته‌ى پێغه‌مبه‌ر(صلی الله علیه وسلم ) كه‌ده‌فه‌رمووێت:(له‌نێوان هه‌ر دوو بانگێك نوێژ هه‌يه له‌نێوان هه‌ر دوو بانگێك نوێژ هه‌يه ) دواتر جارى سێيه‌م فه‌رمووى:(ئه‌وه‌ى ويستى- واته ئه‌وه‌ى ويستى بيكات-)،به‌لام لاى من وا روونه كه ئه‌و بانگه‌ى له‌م فه‌رموو ده‌يه باس كراوه ئه‌وه ناگرێته‌وه-واته بانگى دووه‌مى جمعه ناگرێته‌وه-له‌به‌ر ئه‌وه‌ى مه‌به‌ستى پێغه‌مبه‌ر(صلی الله علیه وسلم ) له‌و دووبانگه ، بريتى يه له بانگ و قامه‌ت .بێجگه له‌ڕۆژى جومعه كه ده‌بێت خه‌لك خۆى ئاماده‌بكات بۆ گوێ گرتن له وتار .\nبه‌راستى زۆر شتى تريش ماوه له‌م بابه‌ته دا به‌ڵام ويستم به‌كورتى و پوختى ئاماده‌ى بكه‌م هه‌ركه‌م و كورتيه‌ك و هه‌ڵَيه‌ك هه‌يه ئه‌وه له‌من و له‌شه‌يتانه‌وه‌يه وه هه‌ر باشى و ڕاستيه‌ك هه‌يه ئه‌وه له پاڵَپشتى خوداى گه‌وره‌وه‌يه\nئاماده‌کردنی : باوکی عیسا\nپێداچونه‌وه‌ی : مامۆستا هه‌ڵگۆرد مسته‌فا گه‌ڵاڵی\nبەش: بیدعە و داهێنراوەکان سەردان: ٥٤٠٠


وەزارەتی بەرگریی عێراق: دەیان هەزار سەربازی لەکار دوورخراوە دەگەڕێنەوە سەر ئەرکەکانیان\nوەزارەتی بەرگریی عێراق رایگەیاند، بڕیاریداوە بە گەڕانەوەی دەیان هەزار سەربازی لەکار دوورخراوە بۆسەر ئەرکەکانیان.\nئاوينه: عەمید یەحیا رەسوڵ، وتەبێژی فەرماندەیی ئۆپەراسیۆنە هاوبەشەکان، لە کۆنگرەیەکی رۆژنامەوانییدا کە لە بەغدا ئەنجامیدا، رایگەیاند، ''وەزارەتی بەرگریی، ١٠٨ هەزار سەربازیی لەکار دوورخستبووەوە کە لەدوای پەلامارەکانی داعش بۆ سەر ناوچەکانی باکووری وڵات لە ساڵی ٢٠١٤دا ئەرکەکانیان جێهێشتبوو''.\nشایەنی باسە یەحیا رەسوڵ وتیشی، ''لەسەر راسپاردەی سەرۆکوەزیران و فەرماندەیی گشتی هێزە چەکدارەکانی عێراق، عادل عەبدولمەهدی، وەزارەتی بەرگریی بڕیاریدا بە گەڕانەوەی ئەو سەربازانە بۆسەر ئەرکەکانیان''.\nهاوکات ئەم هەنگاوەی وەزارەتی بەرگریی عێراق وەک هەوڵێکە بۆ رەخساندنی هەلی کاری زیاتر بۆ بێکاران و هێورکردنەوەی ئەو دۆخە ناسەقامگیرەیە کە لە سەرەتای ئەم مانگەوە بەغدا و چەند شارێکی دیکەی باشووری عێراقی گرتووەتەوە.\nجێگای ئاماژەیە لە میانی چەند رۆژی رابردوودا، خۆپیشاندان و ناڕەزایەتیی دەربڕین دژبە گەندەڵی، بێكاری و خراپی خزمەتگوزارییەكان شاری بەغدا و چەند شارێكی باشووری عێراقی گرتووەتەوە و پێكداهەڵپڕژان لە نێوان خۆپیشاندەران و هێزە ئەمنییەكاندا روویداوە.\nهەروەها خۆپیشاندەران هێزەكانی حكوومەت بەوە تۆمەتبار دەكەن كە هێزە ئەمنییەکان بە دەستڕێژی گوللـە رووبەڕووی خۆپیشاندەران دەبنەوە، بەڵام هێزەكانی حكوومەت بانگەشەی ئەوە دەكەن كە كارمەندانی ئەمنی و خۆپیشاندەران لە میانی خۆپیشاندانەكاندا بوونەتە ئامانجی قەناس بەدەستە نەناسراوەكان.\nبەپێی دوایین ئامار کە لە لایەن وەزارەتی ناوخۆی عێڕاق بڵاوکراوەتەوە، ژمارەی ئەو كەسانەی كە لە خۆپیشاندانەكاندا كوژراون، گەیشتووەتە ١٠٤ كەس.


سبەینێ خۆپیشاندانە گەورەكە لە سلێمانیەوە دەستپێدەكات – تۆڕی میدیایی خەڵک\nسبەینێ خۆپیشاندانە گەورەكە لە سلێمانیەوە دەستپێدەكات\n2020/06/24 - 8:45 PM\nكاردانەوەكان دژی بڕیاری حكومەتی هەرێمی كوردستان بۆ كەمكردنەوەی مووچە فراوانتر دەبن و مامۆستایانیش كاتی خۆپیشاندان و هەڵدانی خێمە لە سلێمانی دیاری دەكەن.\nئەنجوومەنی سەربەخۆی مامۆستایانی ناڕازی لە سلێمانی لە بەیاننامەیەكدا ئاماژە بەوە دەكەن، خۆپیشاندان و ناڕەزایەتیەكانی مامۆستایان و فەرمانبەران سبەینێ پێنج شەممە بەشێوەیەكی فراوان دەستپێدەكات و هەمووان بە خۆپارێزییەوە بەشدار دەبین.\nجەخیشیان كردۆتەوە، كە كاسبكاران و فەرمانبەران و مامۆستایان سەرجەم چین و توێژە جیاوازەكان ئاگاداردەكەین، كەڕۆژی (25 /6) خۆپیشاندانی سەرتاسەری لەشاری سلێمانیەوە دەستپێدەكات دژی حكومەتی هەرێم كەسیاسەتی برسیكردن و چەوساندنەوەی هاووڵاتیان پەیڕەودەكات.\nئاماژەیان بەوەشكردووە، حیزبە سیاسیەكانی دەرەوەی دەسەڵات، كەخۆیان بە ئۆپۆزسیۆن و بەرەی خەڵك دەزانن دەخەینە ژێر بەرپرسیاریەتیەكی ئەخلاقی و نیشتمانیەوە، كە چیتر ئەو زوڵم و ستەمەی دەسەڵات لە هاووڵاتیان و مووچەخۆران و لایەنگرانی حیزبەكانیان دەیكات قبوڵنەكەن.\nمامۆستایانی سلێمانی هۆشداری لە بایكۆتكردنی تاقیكردنەوەكان و ساڵی نوێی خوێندن دەدەن و جەختیشدەكەنەوە، كە لەگەڵ فەرمانبەران و چین و توێژەكانی دیكە خێمەی بەردەوامی خۆپیشاندانەكان هەڵدەدەن.\nئەنجوومەنی مامۆستایانی ناڕازیخۆپیشاندانە گەورەكە\nوه‌زاره‌تی ناوخۆ له باره‌ی قه‌ده‌غه‌ی هاتوچۆ و ڕاگرتنی ده‌وام بڕیاریدا\nخاڵی جیاكەرەوەی كۆرۆنا و پەتای وەرزی ئاشكراكرا\nمامۆستایان هەڵوێستیان لەسەر دەستپێكردنەوەی پڕۆسەی خوێندن ڕاگەیاند\nئەنجومەنی سەرتاسەری مامۆستایانی ناڕازی، چاوەڕوانی دوابڕیاری پەروەردەیە\nمامۆستایانی سلێمانی بایكۆتی خوێندنیان ڕاگەیاند\nمامۆستایان و فەرمانبەران كاتی خۆپیشاندان و هەڵدانی خێمەیان ڕاگەیاند


دایکی ئه‌ندامێکی حیزبی دێموکرات کۆچی دوایی کرد\nخاتوو خه‌یاڵ ئابڵاغی کچی هه‌مزه‌ی ئاڕه‌حمان، خه‌ڵکی گوندی سیاقۆڵی خوارێی مه‌نگوڕایه‌تیی مهاباد و دایکی هاوڕێ کاک محه‌ممه‌د زێوه‌یی، له رۆژی 26ی سه‌رماوه‌زدا له ته‌مه‌نی 66 ساڵی له شاری پیرانشار کۆچی دوایی کرد\nو هه‌ر له‌و شاره له گۆڕستانی کۆنه خان به خاک سپێردرا.\nخاتوو خه‌یاڵ له‌و ژنه کوردپه‌روه‌ر و نیشتمانپه‌روه‌رانه بوو که زۆر جار که‌وتووه‌ته ژێر گوشاری هێزه ئیتلاعاتییه‌کانی کۆماری ئیسلامی و کوێره‌وه‌رییه‌کی زۆری له‌و پێناوه‌دا دیوه و زۆر به شانازییه‌وه کوڕه‌که تازه‌لاوه‌که‌ی به‌روه سه‌نگه‌ری پێشمه‌رگایه‌تی ره‌وانه کردووه و دواوته‌ی به کوڕه لاوه‌که‌ی ئه‌وه بووه: "نه‌مردم و منیش ئه‌و شانازییه‌م پێ بڕا که ببمه دایکی پێشمه‌رگه".\nبە بۆنەی کۆچی دوایی خاتوو خەیاڵ ئابڵاغی لە ناخی دڵەوە سەرەخۆشی لە بنەماڵە و کەس و کاری بەرێز و بە تایبەت هاورێمان کاک محەممەد زێوەیی و بنەماڵەکەی دەکەم و هیوادارم کە کۆچکردووش جێگای بەهەشت بێ و ڕووحی شاد بێ.


نەجمەدین کەریم بەشداری کۆبوونەوەی سەرکردایەتی یەکێتی نەکردووە\nسپی ئەو پرسانە ئاشکرا دەکات کە گفتوگۆی لەسەر دەکرێت\nد. نەجمەدین کەریم ئەندامی مەکتەبی سیاسی یەکێتی بەشداری کۆبوونەوەی ئەمڕۆی سەرکردایەتی یەکێتی نەکردووە، باڵی کۆسرەت رەسوڵ جەخت لەسەر ئەوە دەکەنەوە خۆی بەشداری نەکردووە، باڵەکەی تریش ناڕزاین بەشداری بکات.\nئەمڕۆ سەرکردایەتی یەکێتی لە سلێمانی لە کۆبوونەوەدایە، خاڵی سەرەکی کۆبوونەوەکە بەستنی کۆنگرەی یەکێتی نیشتمانی کوردستانە، باڵی ناڕزای لە سیاسەتی ئێستای یەکێتی کە ژمارەیەک مەکتەبی سیاسی و سەرکردایەتی ئیدارەی دەکەن، لەگەڵ بەستنی کۆنگرەدان تا مانگی شوباتی ٢٠١٨، هەرچی باڵەکەی ترە تا ئێستا هەڵوێستیان لەسەر بەستنی کۆنگرە رۆشن نییەو لەم کۆبوونەوەیەدا رایان یەکلایی دەبێتەوە.\nلە کۆبوونەوەی ئەمڕۆدا د. نەجمەدین کەریم ئەندامی مەکتەبی سیاسی یەکێتی و پارێزگاری لەسەر کارلابراوی کەرکوک بەشدار نییە، باڵی ناڕازی جەخت لەسەر ئەوە دەکەنەوە کە لەژێر فشاری ئەواندا نەیتوانیووە بەشداری بکات، بەلآم باڵی کۆسرەت رەسوڵ جەخت لەسەر ئەوە دەکەنەوە کەخۆی بەشداری نەکردووە.\nکۆبوونەوەی پێنج شەممەی مەکتەبی سیاسی ئەو حیزبە لەسەر بەشداریکردنی بافڵ تاڵەبانی و د. نەجمەدین کەریم بووە کێشە لەنێو خودی ئەندامانی مەکتەبی سیاسیدا، بەیانییەکەی ژمارەیەک پێشمەرگە بەناوی پێشمەرگە کۆنەکانەوە، بەخۆپیشاندان چوونە بەردەم بینایەی مەکتەبی سیاسی یەکێتی، وەک فشارێک بەئامانجی بەستنی کۆنگرەو بەشدارینەکردنی د، نەجمەدین کەریم لە کۆبوونەوەکەدا، بەلآم باڵی کۆسرەت جەختیان کردۆتەوە کە تاڵەبانی سکرتێری گشتی یەکێتی کۆچی دوایی کردووە، چیتر پێویست ناکات بافل وەک نوێنەری تاڵەبانی بەشداری کۆبوونەوەکە بکات، لەسەر ئەم دوو پرسە ناکۆکی دروستبوو.\nلەو کۆبوونەوەیەدا باس لە بەستنی کۆنگرەی یەکێی سازکراو ئامادە سازیکرا بۆ کۆبوونەوەی ئەمڕۆی سەرکردایەتی.


فیستیڤاڵێکی هونه‌ریی له خانه‌قین بەڕێوەچوو | ROJnews\nفیستیڤاڵێکی هونه‌ریی له خانه‌قین بەڕێوەچوو\nهەینی, 28 ديس 2018 - 19:42\nڕۆژنیوز - خانه‌قین\nلە شارۆچکەی خانەقین فیستیڤاڵێکی هونه‌ریی بەڕێوەچوو، کە چەندین بەشی وەکو شانۆ، پێشانگای شێوه‌کاریی، شیعر و هۆره‌ی فولکلۆریی لەخۆگرتبوو.\nئێواره‌ی ئه‌مڕۆ له ناوه‌ندی کلتوری خانه‌قین فیستیڤاڵێکی هونه‌ریی به‌ڕێوەچووه، که له لایه‌ن گروپی له‌پێناو ئه‌ڵوه‌ن و قاوه‌خانه‌ی عه‌بدولمه‌جید لوتفی و ناوه‌ندی کلتوری خانه‌قینەوە ڕێکخرابوو.\nجەواد فه‌یزوڵا، ئه‌ندامی لیژنه‌ی له‌پێناو ئه‌ڵوه‌ن به ڕۆژنیوزی وت: ئه‌م فیستیڤاڵه له لایه‌ن لیژنه‌ی له پێناو ئەڵوەن و ناوه‌ندی کلتوری خانەقین و قاوه‌خانه‌ی عه‌بدولمه‌جید لوتفی سازدراوە، فیستیڤاڵه‌کهش بریتی بوو له شانۆ، پێشانگای شێوه‌کاریی، شیعر، هۆره‌ی فولکلۆریی.\nوتیشی: وەک گروپی له‌پێناو ئه‌ڵوه‌ن ئامانجان خزمه‌تکردنی خه‌ڵکی خانه‌قینە به بێ هیچ جیاوازییه‌کی ئاینی و مه‌زهه‌بی و نه‌ته‌وه‌یی.\nهه‌روه‌ها سۆلاف مه‌حمه‌د، شێوه‌کاری به ڕۆژنیوزی وت: له پێشانگاکه به پێنچ تابلۆ به‌شداریم کردووه، سه‌رجه‌م به‌شداربووانی پێشانگاکه بریتی بووین له ١٢ شێوه‌کار و به ٣٠ تابۆلۆ به‌شداریمان کردووه و هیوادارین له ئاینده‌دا چالاکی زیاتر له بوارنی هونه‌ریی ئه‌نجام بدرێت له خانه‌قین.\nشیرین خانه‌قینی، بەشداربووی فیستیڤاڵەکە به ڕۆژنیوزی وت: وه‌کو شاعیرێک به‌شداریم کردووه له‌م فیستیڤاڵه، ئەوە بۆ جاری دووه‌م ئه‌م فیستیڤاڵه ئه‌نجام بدرێت له خانه‌قین، به‌ڵام خۆشبه‌ختانه ئه‌م جاره به‌ره‌وپێشچوونی به خۆیه‌وه بینیوه و هیوادارم ئه‌م جۆره چالاکییانه به‌ردەوا‌م بێت له خانه‌قین.\nهه‌روه‌ها سه‌جا وه‌لید، ئه‌کته‌ر، به ڕۆژنیوزی وت: ئێمه خوێندکاری په‌یمانگای هونه‌ره جوانه‌کانی خانه‌قینین، وێرای ئه‌وه‌ی که به‌شی شانۆ له په‌یمانگاکه‌مان نییه، به‌ڵام به سه‌رپه‌رشتی مامۆستا سیروان نه‌وروز، گروپێکی شانۆییمان دامه‌زراندووه و ئه‌مڕۆ شانۆی (وه‌من چه)مان نمایشکرد.


بۆ کۆنترۆڵکردنی نرخی دۆلار له بازاره‌کانی عێراق و سه‌قامگیربوونی، ده‌بێت بانکی ناوه‌ندی عێراق پێداچوونه‌وه به ئالیاتی فرۆشتنی دۆلار بکات، بۆ سه‌قامگیرکردنی نرخی دیناری عێراقی.\nلیژنه‌ی دارایی په‌رله‌مانی عێراق، دووپاتی ده‌کاته‌وه که هۆکاری دابه‌زینی به‌های دیناری عێراقی به‌رانبه‌ر به دۆلار، ده‌گه‌رێته‌وه بۆ پشت به‌ستنی بانکی ناوه‌ندی به چه‌ند بانکێکی ئه‌هلی له مه‌زادی دراوی بیانی، وه نه‌بوونی چاودێری یه‌کی به‌هێز بۆ کاری ئه‌و بانکانه.\nهه‌روه‌ها لیژنه‌ی دارایی په‌رله‌مانی عێراق داوای له بانکی ناوه‌ندی کردووه بۆ کۆنترۆڵکردنی مه‌زادی دراوی بیانی و هه‌ڵسه‌نگاندنی کاری بانکه ئه‌هلیه‌کان، داتاو به‌یاناتی فه‌رمی ده‌یسه‌لمێنن. که هه‌ندێک له‌و بانکانه به پسوله‌ی ساخته به‌شداری له مه‌زادی کرینی دۆلار ده‌که‌ن.\nلیژنه‌ی دارایی رایده‌گه‌یه‌نێت که :لیژنه‌یه‌ک پێکده‌هێنێت بۆ وه‌ده‌ستهێنانی زانیاری و هۆکاری به‌رزبوونه‌وه‌ی نرخی دۆلار له بازاره‌کانی عێراق و چاودێری کردنی بانکی ناوه‌ندی و پرۆسه‌ی فرۆشتنی دۆلار، که جێگه‌ی گومان و پرسیاره و تا ئه‌م ساته‌وه‌خته‌ش مافیاکانی بازارو و بازرگانه‌کانی دراو، کۆنترۆڵی نرخی دراوی عێراقیان کردووه.


به‌هۆی پـێـكدادانی توند له ده‌كا ژماره‌یه‌كی زۆر بریندار ده‌بن\nی مانگی شه‌ش ١٢, ٢٠٠٦\nبه لایه‌نی كه‌م 100 كه‌س بریندار بوون له پـێـكدادانه‌كانی كه له‌گه‌ڵ پـۆلیسدا ڕوویدا له ده‌كای پایته‌ختی به‌نـگلادیش، كاتێـك خۆپـیشـانده‌رانی دژی حكومه‌ت هه‌وڵی گه‌مارۆی ده‌كایان ده‌دا له دژی فه‌رمانێـكی دادگا.\nپۆلیسی نه‌هێـشـتنی ئاژاوه گازی فرمێـسـك ڕژێنیان به‌كارهێنا و ته‌قه‌یان له خۆپـیشـانده‌ره‌كان كرد له هه‌وڵێـكیاندا بۆ نه‌هێـشـتنی گه‌یشتنی ئه‌و خۆپـیشـانده‌رانه بۆ ده‌كا كه له چه‌ند لایه‌كه‌وه به‌ره‌و ئه‌و شـاره ده‌چوون. له تۆڵه‌ی ئه‌وه‌ش به هه‌زاره‌ها له نه‌یارانی حكومه‌ت ئاگریان كرده‌وه و كه‌وتنه به‌رده‌بارانـكردن.\nدادگای باڵاش خۆپـیـشـاندانی قه‌ده‌غه كرد و پـۆلیس نزیكه‌ی 5 هه‌زار كه‌سی ده‌ستـگیر كرد.\nخۆپـیـشـاندانه‌كه كه به گه‌مارۆی ده‌كا ناویان لێ نا، وه له لایه‌ن 14 پارتی هاوپـه‌یمانی به‌رهه‌ڵـسـتكاره‌وه پـلانی بۆ دانرابوو.\nعه‌بدولڵا جه‌لیل، سـكرتێری گشتی پارتی به‌رهه‌ڵـسـتكاری سه‌ره‌كی كۆمكاری عه‌وامی ده‌ڵێت ئامانجه‌كه‌مان ئاشـكرایه و ده‌مانه‌وێت به‌رنامه‌ی چـاكسازی جێبه‌جێ بكه‌ین هه‌تا هه‌ڵـبژاردنێـكی ئازاد و ڕه‌وای لێ بكه‌وێته‌وه. ده‌شـڵێت ئه‌وان ده‌ستده‌كه‌ن به خۆپـیشـاندان و مانـگرتن هه‌تا سه‌رۆك وه‌زیر خالیده ضیا ناچار بكه‌ن بۆ ئه‌نجامدانی چاكسـازی هه‌ڵـبژاردن پـێـش هه‌ڵبژاردنه‌كانی مانـگی یه‌كی سـاڵی داهاتوو.\nپارته به‌رهه‌ڵـسـتكاره‌كان ده‌یانه‌وێت به‌شـداری بكه‌ن له ده‌ستـنیشـانـكردنی ئه‌ندامانی لیژنه‌ی سه‌رپه‌رشـتی هه‌ڵبژاردنه‌كان، وه ده‌ڵێن حكومه‌ت سیستمی هه‌ڵبژاردنه‌كانی به‌و شـێوه‌یه لێـكردووه كه سه‌ركه‌وتنی پارتی خۆیانی تیادا مسۆگه‌ر كردووه.


عیراق چواره‌م وڵاتی جیهانە بۆ بچڕانی ئینته‌رنێت\nبه‌پێی ئامارێكی دامه‌زراوه‌ی برۆكینگز، عیراق له‌سه‌ر ئاستی جیهان چواره‌م وڵاته بۆ بچڕانی ئینته‌رنێت و ژماره‌ی به‌كارهێنه‌رانی ئه‌و تۆڕه‌ش گه‌یشتووه‌ته زیاترله هه‌شت ملیۆن كه‌س.\nدامه‌زراوه‌ی برۆكینگز-ی ئه‌مریكایی بۆ توێژینه‌وه ئاشكرایكردووه كه هندستان یه‌كه‌م وڵاتی جیهان بۆ بچڕانی هێڵی ئنته‌رنێت تیایدا، له‌پله‌ی دووه‌میشدا عه‌ره‌بستانی سعودی و پله‌ی سێه‌میش به‌ر مه‌غریب كه‌وتووه، سه‌باره‌ت به عیراقیش ئه‌م وڵاته له پله‌ی چواره‌ی لیستی ئه‌و دامه‌زراوه‌یه‌دا هاتووه كه ناوبه‌ناو هێڵی ئینته‌رنێتی تێدا ده‌بچڕێت.\nبه‌پێی ئاماره‌كان و ئه‌و ئینفۆگرافیكه‌ی سه‌باره‌ت به عیراق بڵاوكراوه‌ته‌وه، هه‌شت ملیۆن و 250 هه‌زار كه‌س واته رێژه‌ی 23%ی دانیشوانی عیراق ئینته‌رنێت به‌كارده‌هێنن و رێژه‌ی قازانجی كۆمپانیاكانی ئینته‌رنێتیش گه‌یشتووه‌ته 56 ملیۆن دۆلار.\nهه‌ر به‌پێی زانیارییه‌كانی ناو ئیفۆگرافیكه‌كه، له ماوه‌ی ساڵی رابردودا و به‌هۆی بچڕانی هێڵی ئینته‌رنێته‌وه عیراق 209 ملیۆن دۆلار زیانی پێگه‌یشتووه‌و سه‌باره‌ت به هۆكاره‌كانی بچڕانی ئینته‌رنێتیش له عیراقدا هۆكاره‌كه گه‌ڕێندراوه‌ته‌وه بۆ دۆخی ئه‌منی و كاتی ئه‌نجامدانی تاقیكردنه‌وه‌ی خوێندكاران.\nئه‌م بابه‌ته 4713 جار خوێنراوه‌ته‌وه\nیه‌كه‌م نه‌شته‌رگه‌ریی چاندنی سه‌ر له مێژوودا به سه‌ركه‌وتوویی كرا